url: =Kum 2010 leh Centenary ~ Rev. Gin Khan Nang :: ZOMI DAILY\nposted on 24 January 2010 at 7:40 am UTC+9:30 Lomkholna: Article, Ginkhannang\nTukum 2010 kumin gam nihah kum za pawi (centenary) thupi takin kizang ding hi. Khat pen Kawlgam Tedim khua-ah kizang dinga, a khat pen Zomite khuapi khat ahi Lamka khua-ah kizang ding hi. Tedim kum za pawi ding tawh kisai gen masa ni.\nZogamah missionary hong lut pen American Baptist Mission panin kum 1899 March 15 ni-in Rev. A.E. Carson te nupa Haka khua hong tung a, tua kum za pawi cinna pen kum 1999 kumin Haka khua-ah kizang zo hi. Kum 1904 kumin Pu Thuam Hang leh Pau Suan Khristian suak uh a, Khristian suah zawh kum za cinna pawi pen 2004 kumin Thuklai khua-ah kibawl hi. Sangmang masate in Haka khua panin Tedim gam lam hong van zo lo uh ahih manin Tedim khua a om ding missionary dang khat a nget uh ciangin Rev. J.H. Copete nupa Tedim a om dingin hong sawl uh hi.\nKum 1908 December kha-in Haka hong tung uh hi. Ahi zongin Carson topa tua kum April kha-in si ahih manin a zi Laura Carson ompih dingin Copete nupa pen Haka-ah kumnih thaam uh hi. Dr. E.H. East zong a zi dam lohna hangin a ciah dingin kithawi uh hi. Dr.East thakheng dingin Dr. John Woodinte nupa 1910 September kha-in hong tun’ ciangin Dr.East-te nupa zong America gam zuanin ciah uh a, Cope-te nupa in Tedim zuanin hong dingkhia-in, kum 1910 November 1 ni-in Tedim hong tung uh hi.\nPu Pau Cin Hau khan laitak tawh kituak a, J.H. Cope in Pau Cin Hau lai pen Zomite adingin zat haksa ding hi cih thei ahih manin tu-a i laimal zat “Roman Script” kici tawh ABC hong bawlsak hi. Tua ahih manin Zomite laimal hong bawlsak Cope topate nupa in Tedim hong tun uh kum za November kha ciangin cing ta ding ahih manin TBC makaihna tawh Tedim khua-ah kum za pawi thupi takin kizang ding hi. Lamka-ah zong CBA Pawlpi in zang ding cih thu kiza hi.\nTedim hong tun ciangin pau sinin, lai hong bawlsak hi. Kum 1913 ciangin Lai Shim Lai Bu, Til Shimna I kici laibu khen khia a, laibu i neih masak penpen ahi hi. Kum 1993 kumin Lamka-ah Zolai Kum 80 cinna pawi kizangin laibu zong kithoh hi. Laibu i neih zawh kumza pen kum 2013 ciangin hong tung ding hi.\nA nihna pen Manipur South District kici Lamka gamah 2010 kum sungin Khristian a lut zawh kum za pawi thupi takin kizang ding hi. Manipur a Pasian thu a puak masa penpen ahih leh William Pettigrew hi. Amah pen Scotland gam Edinburg khua mi hi a, England gam Anglican Pawlpi mi ahi hi. Arlington Aborigine Mission sawlna tawh India hong pai-in Dhaka-ah om phot hi. Tua khit ciangin Assam gam a sem American Baptist Mission tawh kizomin tuikiphumkik a, ABM missionary dingin kila hi.\nKum 1894 kumin Imphal hong pai-in Sanginn phuan a, kumpi in phalna pia nuam lo hi. Kum 1896 ciangin Ukrul khua-ah pai-in Sanginn phuan a, Tangkhul Nangate Pasian thu a puak masa pen ahi hi. Tua hun lai-in Manipur gam pen ABM huam ahih hangin Lamka gam pen van zo lo uh hi. Lamka gamah Aizawl lam panin Pasian thu hong lut masa zaw hi.\nI theihsa bangin Aizawlah 1894 kumin England gam panin Arthington in missionary nih hong sawlin Rev.S.W. Savidge leh Rev. J.H.Lorrain in Januray 11 ni-in Sairang khua tungin tua panin Aizawl lut uh hi. Amau kum 4 a om khit uh ciangin Lunlgei lamah kisuanin Aizawl gam pen Calvinist Methodist Mission in la hi. Kum 1908 kumin Dr. Fraser England gam pan hong pai ciangin tangval khat Watkin Roberts (Sap tlangvala kici) in hong zui hi. Watkin Roberts pen mimal hanciamna tawh hong pai hi a, Dr.Fraser pen Methodist missionte zat ahi hi. Watkin Roberts in zatui sai hongin Pasian thu gen tawh thuah zel hi.\nKum 1909 kumin Senvon khua hausa Kamkholun (Thado-Kuki) in a thu za-in Senvon pan Aizawl a laisim a om Lungpau leh Thangkhai lai puasakin Pasian thu a vaikhak hi. Watkin Roberts in Lusei pau tawh kitei Johan Lai Siangtho bu khak hi. Laibu a ngah uh hangin sim thei lo uh ahih manin Kamkholun in “Pute aw, a hilh dingin nomau mahmah hong pai un,” ci-in a vaikhak ciangin Watkin Roberts leh a huh ding Savawm,a Taitesena, Luaia leh Thangburha pai uh hi. Feb.1, 1910 ni-in Aizawl pan kipan khia uh a, Feb. 5, 1910 ni-in Senvon tung uh hi. Watkin Roberts-te a ciah uh ciangin sanginn hong dingin vaikhak hi.\nA ciahna uh lampi-ah Thangkhai leh Lungpau (Vaiphei mi) Khristian suak a, Manipur South Districtah Khrisitan suak masa penin kiciamteh hi. Watkin Roberts in sang hong dingin Savawma, Zanvika leh Thangchhingpuia te sawl a, May 7, 1910 ni-in Senvon tung uh hi. Tua ahih manin kim khat in Feb. 5 ni pen Missionary Day-in zang a, kim khat in May 7 ni zang uh hi. Watkin Roberts in 1913 kumin Thadou –Kuki Pioneer Mission (TKPM) min phuakin nasem hi. Senvon khua hausa Kamkholun pen Thado mi ahih manin hih min phuak hi dingin ki-um mawh hi. Kum 1924 kum ciangin North East India General Mission (NEIGM) ci-in kikheng a, kum 1930 ciangin Old Churachand kici (Lamka) munah kituah hi. Kum 1948 ciangin Presbytery tuamtuam 5-in kikhen hi. Tuate in:\n1. Evangelical Convention Church (ECC- Paite)\n2. Kuki Christian Association (KCA- Tahdou-Kuki)\n3. Manipur Christian Organization (MCO- Vaiphei)\n4. Evangelical Assembly Church (EAC- Hmar)\n5. Evangelical Synod Church (ESC-Gangte)\n6. South East Manipur Anal Christian Association (SEMACA-Anal)\nKum 1986 ciangin NEIGM pen Evangelical Congregational Church of India (ECCI) ci-in kikheng leuleu hi. Bang hang hiam cih leh America-ah bulpite pen Congregational Church hi a, bulpi tawh kizopna a nop zawkna dingin a laih uh ahi hi. Hih NEIGM sung pan i sanggam ECC (Paite) Pawlpi pen NEIGM pan paikhia-in Baptist ah lut uh a, Evangelical Baptist Convention ci-in Baptist World Alliance tawh kizopna bawl uh hi. Kum 2009 kisimna bangin tu laitakin EBC sungah Pawlpi148, milip 51,201 pha-in, tuiphumsa 30,255, leh hunbit nasem 282 pha hi.\nLamka gam Pawlpi tuamtuam in hun tuamtuamah kum za pawi zang ding uh hi. Independent Church of India (ICI) pawl in Feb. 5-7, sung Lamka-ah zang ding hi. Hih tawh kisai-in Jan. 6 ni-in Aizawl panin Mei det kipanin tua pen Lamka dongah paipih ding uh hi. Tua mei det pen nidanga Watkin Roberts tenna mun tu laitaka Synod Conference mun panin kipanin la uh hi (A nuai maan en in). ECCI Pawlpite leh a kizoppihte in May kha ciangin zang ding uh hi.\nLamka khua lutna Tuibuang Peace Ground kici munah Gate bawl sawm uh a, Jan. 8 ni-in Prof. L.S. Gangte in bulpatna groundbreaking nei zo hi (A nuai-ah maan en in). Tua hunah Mizogam Synod makai Rev. Zosangliana zong thugen dingin pai ding hi. Tua ahih manin 2010 sungin Zogam sak leh khangah kum za pawi kizang ziahziah ding hi. Hallelujah! Rev. Gin Khan Nang\nPrevious: Khualzin gamvak nasep na (Tourism) ~ Dal Sian Mung\nNext: WordWeb, aki mawkzatthei Dictionary


timestamp: atn

url: =ZAM Thupuak :: 24 Mar 2019 (Malaysia UN vai thuthang tuamtuam) :: ZOMI DAILY\nposted on 23 March 2019 at 4:17 pm Lomkholna: Malaysia, News, Refugee, ZAM, Zomi\nMalaysia UNHCR makaipi Thomas Albrecht leh Community makai te kimuh khopna 18 March 2019 ni 10:00AM pan in UNHCR hall sungah kinei thei hi. Hih kimuh khopna pen Malaysia UNHCR makaipi din mun ah Thomas hong om zawh Community makai khempeuh tawh amasa pen kimuh na hi a, ZAM leh ICC makaite tawh a nih vei na kimuhna ahihi. Hih hun sungah thuging tuamtuam tampi te kawmkal ah official takin thugenna tampi kinei thei a, tua te sung pan a theih huai thu pawl khat pen:\n¨Malaysia Kong tuntung in Malaysia NGO/Kumpi thunei te in zong Interview na tam pi hong nei uh hi, tua mun ah zong gambel te’n na hoihtak in a sep theih na ding in Malaysia Kumpi thunei te kiang ah ngetna ka nei hi.\n¨Kuala Lumpur sung bek aa gambeel Refugee te bek vaanding kilawmlo aa, Malaysia gam sung a gamla a nai ah-om Gambel Refugee teng din mun kikim in leh a kibangin koi ci vanding in kalsuan pih ding cih te vai thupi mahmah khat in ka ngaihsun hi.\n¨UN Zum mai ah gate te ah kigualin vaidawp (inquiry) dingin gamlapi pan hong paite in bang mah dong khalo in a ki leh kik tampi om hi cih thu zong ka zakhin aa, tua te zong ka thei hi, tua ahih manin vaidawp (Inquiry) na dingin UN zum paikul loin koi cih leng UN vai a dawpnuam leh akan nuam te ading lem pen ding hiam cih ka ngel laitak uh ahihi.\n¨UN zumpan in interview ding ahizongin vai khat peuhpeuh a om teh phone hong kisap ciangin khat vei bek hong kisam in len man kei leng hong kisam kik nawn tuanlo hi cih thu zong kipulak a, Thomas in a dawn kikna ah “Hih vai pen a hoih pen dingin kong gel ding uh hi. Gentehna in phone sap a kingah kei leh message tawh lai khak ding maw cih te ahi zongin a hoih pen ding lampi khat hong gel khia ding hi ung” ci hi.\n¨Policy thak tawh khentuam guptuam nei lo-in na kongsem ding hi, Gentehna in Rohingya/Kachin/Chin Refugee te bek tuamtel in katuam sep keiding uh aa, tan kikim in a hoih pen dingin kongsem ding uh hi ci hi. Malaysia Kumpi thuneite in kong tuntungin Interview hong neihna uh ah Rohingya te vaizong hong limgen mahmah uhhi. Rohingya te bek hi tuanloin gambel mi khempeuh tungah tan kikim in sepzia ding a hoih pen in UN zum ah makai dang te tawh kikum khawm in kong sem khia ding uhhi.\n¨Chin State pan gambel Refugee te vaipen Option1/2 teel zong om nawnlo ding hi. Laidal kipia te zong Card mah kong pia kik ding uh hi. Laidal tawi te UN Card piakik ding a hun pen sepzia ding hoihtak kong kikum ding uh aa, tuapan in kong zasak kik ding uh hi. Tuaban ah Asylum Seeker te khempeuh adingin zong a hoihpen ding leh ahuam kimthei pen dingin nasep pih ulian te tawh kikum khawm in kong vaihawm ding uhhi.\nAsylum Seeker 2013 Card kilaksak Card kitengsak te vai pen gencian na neilian nailo in a hoih pen dingin hong gel ding uh ih lam-en mahmah hi. Chin State pan Refugee khempeuh aa ding thuhoih vive hong hita aa, lungduai takin i ngak ding zong hong kisam mahmah ding hi. UNHCR adingin i thungetnate khawl hetloin khan toto lailehang tu’a ciang agah hong musak leh UN thuneite lungsim hong kikhelsak I Biak anungta Pasian in na a sep ciang a haksa khat beek zong a om lohlam kilang tektek lai ding hi. Thungetna in vang lian hi.\n6. DHS na interview ciang hong dotna na tel kei leh na teldong dong kikkik lel in. Tua bangin dot kik hangin bang mah buaina om tuan lo hi.\n8. Zum ah interview ding na pai limlim ciang zuu nam heha sa leh kamsan biabua sa khawng in pai kei zaw hamtang in.\nUNHCR zum pan in phone hong kisap ciangin hong sapna mun (RSD,DSU/RST/RSC/OPE, DHS ..etc) dong hamtang inla, bangvai tawh hong sam cih zong dot ding manggilh kei in. Phone hong kiho ciangin zong hoih takin kiging kawmsa in dawng kik inla, thudot hong neih leh zong na zum vai tawh akipelh loh ding hoih tak ngaihsun kawmsa-in dawngkik hamtangin. Kam khat I dawn khialh na tawh supna tampi piang thei hi. A diakdiak in hong sapna Department I theih kei leh zum I pai ciangin nawn kai na tampi om zelzel hi.\nKIDAWM CIAT NI : Malaysia om Zomipih a kua ma ciat I omna gam huih nun zia tawh kizui in kidawm ciatni cih hong zasak phapha ung. Kimat kihen hong tam mahmah in, a munmun ah oparasi hong lut pahpah ahih manin vaksuk vaktoh, hawhsuk hawhtohna ah kidawm ni. I om na veng kim veng pam ah zong kidawmsa in om ciat ni. Kiim leh pam a om mite in hong muh khialh loh dingin I om dan I khawl dan te kikem siam kawmsa in om ciat ni. Vai thupi mahmah lobuang zong vakvak kei zaw leng hoih zaw ding hi. Grab tawh na vak leh zong na tuan ding motor hawl te hoih tak telsiam lecin nang a ding hoih pen ding hi. A diadiak in mitam na munte ah tam vak kei leng ei ading hoih pen zaw ding hi. A zenzen in kimat kihen na khat natuak leh ZAM zum ah hong zasak pah in. Contact – Sia Tuangpu 016 254 4093 – ZAM hotline 016 293 9027\nMALAYSIA PEN ZOGAM A HIH LOH LAM PHAWK IN\nMalaysia leitang tungah Zomi a tul tampi I om hangin I gam I lei hi lo cih phawk hamtangin. I ngeina leh I khan khiat zia kibanglo ahih manin I kidop ding kisam mahmah hi. I mipih pawl khat pen Malaysia ah I zongei na hong zang kha uh ahih manin kisam lopi in thukhen zum kitung kha zel a, kisam hetlopi in sum tampipi kibei kha zel thei hi. Tua ahih manin mimal kim in I omna gam te I ngeina zia leh tong tawh kizui in gamtat khuasak dan kidawm in I om ciat theih nang dingin ki hanthawn pha pha hang.\n1. Mang Sian It Sang (Ngalbual) Kajang Hospital ah buaipih\nSANGNAUPANG TE TAWH KISAI THEIH HUAI : UN zum ah I lut ciang ahih kei leh vai khat peuh tawh kisai interview I neih ding ciangin sangnaupang te file zong ki en kik zel ahih manin Nu leh Pa leh siate in I sangnaupang te I thu leh la tawh kisai-in I tangthu sung a bang mah in mantak in I piak ding hong thupi mahmah ding hi. UN tawh kizom sang te ah a kah sang naupang te pen UN ah a sazian kipuak zel ahih manin I a kibang lo tampi hong omloh ding hong thupi mahmah ding hi.\nZSM PANPIH NA HONG PIA TENG : ZSM adingin mimal, Pawlpi leh Khua tek pan in zong panpihna I nget zel mah bangin kum simin zong hong kipia den a, tukum adingin zong ZSM panpihna hong ki piapia tahi.\nSaipimual khuami Pa Khual Za Pau leh Nu Dim Sian Cing te ta in 21 March, 2019 ni-in Sungai Buloh zatopi pan hong nusia hi. Zum vai teng a kivan khit ciangin a luang hawm pen 22-03-2019 ni-in Sungai Buloh han ah kituh kik ding hi. I tano hong nusiatna hang in adah akap khempeuh Topa Khasiangtho in alam dangin hong heh nem tahen. ZAM/ZSM pan in zong dahpihna I pulak khia hi.\n1. Zam Lam Pau (Tuilangh) Mahkahmah pan Lawyer te kikawm sakin thong kum 5 a kiatna ding pan in kha 5 ah kikhiam suk thei.\n2. Suan Do Dal (New Suangpi) Belantik camp pan kawlgam a ciah na’ng Embassy ah sum kithun sak\n3. Jacob Vanlal Koh (Mizoram) Lenggeng camp pan a ciah na’ng Embassy ah sum kithun sak\n4. Lian Khan Hang (Ngalbual) Sungai Buloh thong ah kiveh.\n5. Dong Suan Kham Sunway ngei Toll Gate pan MyRC card tawh kiman in sum beilo in hong suakta thei.\n6. Piang Sian Mung Sunway ngei Toll Gate pan MyRC card tawh kiman in sum beilo in hong suakta thei.\n7. Man San Sunway ngei Toll Gate pan MyRC card tawh kiman in sum beilo in hong suakta thei.\n8. Cing Ngai Suan Sunway ngei Toll Gate pan MyRC card tawh kiman in sum beilo in hong suakta thei.\n9. Zam Suan Tuang (Tanzang) Jinjang Lockup pan kitan khia thei\n1. Olive Christian Church RM50\nPrevious: Feedback Nam 4 ~ Pu Zokhai\nNext: Philosopher, Inventor & Writer ~ Pau Khat Suan\nlung dam huai mah,mah hi.mai lam hun ah ih mi pih ading tham loh in mikhem peuh ading in avai hawm thawh ding in,U.N .vai tawh kisai zomi te pasien in thu pah nang piak ciet tah uh heh.lung dam.\nTedim Pau leh Tedim Awsuah ~ Pu Zokhai


url: =Zomite’ dinmun le milip thupitna (Politics of Population) ~ Suan Mang :: ZOMI DAILY\nposted on 20 August 2016 at 7:14 am Lomkholna: Article, Politics\nMuslim ten Kawlgam ah majority asuah zawh nanguh planning hoihtakin na nei khikhian uha kum tampikuaman kitheihpih khollo hi. Kawlgam sunga Muslimte’ inn, sai, mosque(biakinn) maite ah akisuang “786” cih laimal akhiatna i thei kha hiam? Hih laimal pen Muslimte’ thusim ahihi. 7+8+6=21 hi-in, “21st century sungah Kawlgambup Muslim gam suahsak zawh nang hanciam ni ” cihna ahihi. Bang tawh=mimal population tawh. (ong CCOC vai zawzen uhi). Tulai mipil khenkhatin agenciangin Mongolte, Rome ten thahatna tawh, English ten Galvan tawh gam na keek uha, Muslim ten ahihleh milip tawh gamkeek uhi na ci uhi.\nKawlgam Vaigam ah Zomite minuaia i om thapaihna pen i khuak, i pilna, i thatang, ihanciamna Vaite sangin aniamhzawk hang na hipeuhmah lo hi. A mimal population ngiata apumlelh ihihi. Mimal itawmkawmkalah Burma, India leh Bangladesh gam thum ah kikhenthang lailai ihihmanin minampi dangte ban zolo, dem zolo ihihi. Kawlgamah Democracy/Federal hoihtakin ong om henla.. i cihcih hangin democracy kivaipuakzia ah a thupipen leh anunungpena thukhen pen mimal Mee/Vote ahihi.\nChin State Hlutdaw ah Tedim-Tonzang lamte i vote tawmlua ahihmanin District nangawn i phukhia zo kei hi. “Chin State i common language dingin Lai pau zang ni” cin State Innpi ah thu ong ki sung zenzen henla Haka, Thantlang, Matupi, Falam teng ong pangkhawm mawk lehuh anang zolo ding himawk hihang cih bang ka ngaihsut ciangin lung himawh huai kasa sim mawk hi. Gambup level ah e leh … haksa zaw kan lai ding hi.\nKalay-Kabaw Valley ah Zomi/Chin vote tam ineih zawka Zogam isuahsak khak ding pen Kawlte na patau mahmah uhi. 1967 kumin Kabaw valley a isanggam Kukite 20,000 val bang Newin kumpi in ahonin na hawlkhia khin uhi, tua pen “Khadawmi Operation” cin minthang hi. Akhiatna pen “ahunlap” cihna hi a ahunlap in Kuki/ Zomi/ Chin te majority isuah loh nangin adalna uh ahihi. En ahihleh tuadan zaipi, saupi ngaihsun khollo in nekzonna anop zawkzawkna izotna in Kalay-Kabaw kuam teng iluahzo dek phial mawkmawk ta hi.\nPiancil 26:4 “Na suan-le-khak te vana aksi zahin ka tamsak dinga, amaute hih gam khempeuh pia-in, na suan- le-khak tungtawnin leitunga minamte thupha ka pia ding hi” cih enleng Zomite adingin Topa deihna bangci dan ahitam cih i mu thei ding hi. Khanglui paunak thupil khatin “Ngasa ten atam sihpih a, mihing ten atam hinpih hi” na ci hi. Zomite akhang, apung ding leh gual tungtuang dingin Topan Thupha hong pia tahen. Suan Mang (USA)\nPrevious: Kipawlna, Zomi le Siamsin ~ Zam Thuam\nNext: OPI – UNHCR leh kipawlna makaite ki muhkhopna


url: =Akhutme hoihtak atangtheilo khat akhuaksung Surgery akibawlkawm Guitar kitumsak :: ZOMI DAILY\nposted on 23 July 2017 at 8:13 am Lomkholna: India, News, Sawltak, World\nAkhutme hoihtak atangtheilo khat akhuaksung Surgery akibawlkawm in Guitar kitumsak\nIndia gamsung ah pasal khat akhuak “brain surgery” aki bawlsak laitak in midangte tawh kibanglo (unusual procedure) in Guitar tumkawm hi. Tuapa minpen Abhishek Prasad kici a, Neurological Disorder kici natna namkhat hangin akhutme te hoihtak tangsak theilo cihi.\nAbhishek Prasad pen kum 37 phakhinta a, abeisa inzong Specialist Doctors tampitawh kilak kawikawi in ahih zongin damsiang cih omtheilo hi.\nIndia, Bangalore khuapisung aom Bhagwan Mahaveer Jain Hospital kici zato panin akhuaksung Surgery bawlding khentat uh a, ageina abattheih nadingin “musician’s dystonia” kici ageina abatkiktheih nadingin Music tumkawm in Operation bawlsak uh cih AFP pan kiza hi.\nOperation Theater sungah Surgeons te’n ana aphawkloh nadingin Anaesthetic sunmasa uh a, tuakhit ciangin aluguh “Skull” pen vutvangsuk uhhi. Tuabang in Surgery abawlkawm in Electrode thuahsak in, Guitar tumkawm a, koimun koi khutme te bawlding kisam cih enkawm uh cihi.\nOperation akibawl hunsung khempeuh Abhishek Prasad in khuaphawk a, ahi zongin Anaesthetic kisun ahih manin ana phawklo hi. Guitar atum ciangin hoihtak akhutme te’n lentheilo ahih manin, Surgery akibawlkawm in Guitar kitumsak a, koimun in hoihtak nasemlo cih Surgeons te’n enkawm uhhi ci’n Thursday ni in Dr. Sharan Srinivasan in Statement ah genkhia hi.\nVideo: Patient plays guitar during brain surgery in Bengaluru\nTuabang in Guitar atumkawmsak pen Doctors te adingin koimun koisan in nasemlo cih kitheipah ahih manin Surgery bawlzia lemmahmah cihi.\nOperation akibawl hunsung pen nai 7 tak sawtin, tuasung in cinapa Abhishek Prasad in Guitar katumkawm cihi. Operation Table tungah ka omsungmah in kakhutme te hoihtak kizangkik theipah ahih manin lamdang kasa mahmah hi. Surgery amansiang ciangin kakhutte 100% angei mahbangin kizangkik theita hi ci’n Times of India Newspaper te tungahzong Abhishek Prasad in genkhia hi.\nNung Thursday ni in Bhagwan Mahaveer Jain Hospital ah akikhuina khauzang te aphelkhiading in zato ah Abhishek Prasad paikik a, Surgery abawlsak Doctors te tungah lungdam kokawm hi. Tuaban ah akhutme te hoihtak nasemta cih lahna in Guitar zong mipi maiah tumkawm cih kiza hi. Sawltak #zomidaily\nPrevious: Malaysia ah pasal khatin apianpih asanggam numei 3 buan ahih manin kiman\nNext: Malaysia, Perak sungah mawtaw 3 kitaih in, mi 3 si, 4 liam


url: =Kamciam manlang kei in :: ZOMI DAILY\nposted on 7 June 2018 at 9:48 am Lomkholna: News, Siamsin, Zomi\nKhatveivei ciangin Pasian tungah (Pasian’ nasemte in) kamciam piak ding i manlang theiaa a hizongin tangtungsaklo thei hi hang. Ki dawmlo aa kamciam piakpakpakna in nung gu nei mahmah a hihlam ki tello hi. Thuhilhsia 5:1-5 sungah ‘Pasian mai ah i pai ciangin kampau manlang lo ding, kidawm ding, kamciam pia vatvatlo ding cihthu na gen hi.\nTua i paukhiatte Pasian in hong gen kik hi ci hi.\nTuabang a paukhiatthu khempeuh kha gam sungah kiciamteh a hihmanin khagam sungah kikhihna om hi. Tuabang hunciangin kisikkik in Pasian kiangah thuum in i phiatmai mang ding kisam hi. A nunglam ah tua dan kamciam piakna zatnawnloh ding hipah hi.\nIh leei khahkhia in migensiatna, mindai nading genna leh kihhuai kammalte zatna, hamsiatna, ciamnuih thaanghuai te zatna, kisamlo pi paupauna cihte pen milui nuntakna a hihi. Tua te i paihkhiat masiah i thungetna lawhcinglo dingaa, Pasian gam nagawng i luahzo kei ding hi ci in Efesa 4 leh Kolose sungah siangtak leh taltak in hong gen hi.\n‘Tua ahihmanin Topa in nong kilehkik leh kong koihna ngei ah kong koih ding a, ka na nasem kik ding hi. Thusia genlo in thumanpha na gen leh ka kamsang in kong zangh ding hi. A maute nang kiangah hong pai ding uh aa, nang na hihleh a maute kiangah na pai kei ding hi. Jeremiah 15:19 Siamsin Library\nPrevious: A siangtholo in agamta Raj’s Banana Leaf ansai ki khakcipsuak khading\nNext: Australia gamsung ah phalna neilo agukom lakah Malaysia gammi tampenpen (mi 62,000)


url: =Hunlap in na ta na tute pilna siamna guan in ~ Hang Cin Hau :: ZOMI DAILY\nHunlap in na ta na tute pilna siamna guan in ~ Hang Cin Hau\nposted on 9 September 2018 at 9:35 pm Lomkholna: Article, Education, Hangcinhau\nZomite ki-itin a kikhual minam ihi hi. Ineih khempeuh lakah ahoihpen amanphapen ita itute pianuam hi hang. Tanglai-in innmun logam, docial, thaulawng kiguante ihi hi. Ahi zongin hun kilaihin thupi manpha isak nidang tawh kibanglo hi. Tuhun pen pilnasiamna, zaliatna kithupisak hun ahi hi. Vante leh nate kiplo, kisiathei-in beimangpakthei hi. Pasian’ thu Laisiangtho maanpen-in hong gen’te zuihpah ding ahi hi. Pasian upna, kihtakna, zahtakna pen pilna kipatna hipah hi.\nHun beisate ah sumlepaai neihlelam thupisakin, pil’sin ding hun kimlai sumzon’ masakkha tampi ih omkhin hi. Isupna tamlua nasialua khin hi.\nPaunak 4:6 Pilna na ngah nading athupi masapen hi a naneih khempeuh abeilawh zongin na zon’ ding ahi hi.\nNaupangte a neutung pan mah in kum 25 ciang sang kahsak hamtangin sum zongsak masakha kei in. Ei mite tampi in tan 10 zolo, college kah hun in sumzon’ masakkha hi hang. Tuhun lianin Tedim lam Zomite, ilawm Zomite sang in pilna, sang kahna ah kizikai, kinunungzawta hi. Kipawlsiamlo, makaihhak, tangtat, aphenphi itam hi. Apilte mah nungzuih siampahin makaihhaklo hi. Na neihzawh leh sang hoih kicite mah tampi abei zongin natate kahsak hamtang in. Hong pilpahin a laisim hong zolel ding uh hi. Neulai pen kimakaihna, ukna, discipline kisam mahmah hi.\nHoihtak aki-uk akimakaihte mah pilpahlel uh hi. Ei kiang aa sangte hoihzo taktaklo hi. Tan 10 zolo, degree ngahlo peuhmahin tawpsakkei in. A piltuam a omtei hang hahkatin simpeuh le hang kizo kithei lel hi. Na tate degree ngahsakkim in. Degree ngahlo in tawpsak peuhmahkei in. Siamna sin aa akizanghpahtheite (vocational training) pilna siamna kansak inla kahsak in. (Gtn; Lokho sang, engineering, lambulam, nursing college, zatpahtheihte). A uukna a zawhna enin pantah sinsak in. Sangkah aneulai in tawpsak peuhmahkei in.\nNa sin ding major subject kanin a theite dong in\nNa sin ding major subject tel masa in. A kizatna ding college kahsate in, akahcilte in hong dongkei phial zongin subject telzia ding hilh in. Pawlkhat asin thute uuklo-in anasep nuamsalo thei uh hi. College kahsate in subject telzia ding thugenna sangnaupangte tung ah deihsakna tawh hilhhuai genhuai in thupilua hi. Zomite kipilsak selo in thuhoih thumanphate hilhhilh gengen lel ni! Na thaman Pasian in na mukgah hong pia ding hi. Ih Zomipihte kideihsakin kinekngaih ding hi hang.\nVante leh nate sumte kangtumthei-in kiplo hi. Pilna siamna pen na sih dong na gamh hi ding hi. Neulai a sang kahlote na nasepkawmin pilna zon’behbeh sinbehbeh in. Zomi ka it hi aci peuhmah in tate pilna siamna guatzawh nading hawmhawm gengen sutsut ni!\nTuhun nangawn in SILA kibeisak zolo hi\nItheih dingin gamdang pai akizuakkhate asih dong na semsakin mi tawh kimusak hetlo uh hi. Gtn; Tembaw tawh tuipi tung ah, gammangtulak ah gamlapi ah puak in na semsak uh hi. Numeite diakdiak kidophuai mahmah hi. Sumzongin izin leh zong pilna siamna ngahsa-in zin ni!\nPilphot siamphot peuh lehang hong kikhem zolo ding\nTan 10 zosa, degree ngahsate kikhemzo nonlo hi. A kikhem, a kimatkhak leh zong a suahtak nading lampi mu veve ding uh hi.\nA ettehhuai Jew minamte leh British minamte\nTampen hetlo haupen siampen hetlo ding napi uh aminam itin kihuh kideihsak uh hi. Pilna nei-in thumaan citak uh hi. Zomi suan leh khakte kipanpih kihuai kideihsak ni! A mimal tamna thupilua lo hi. Pil ding siam ding thupi masa hi. Zomite tam hetlo hi hang. Mitamte’ ci sawhzah zong iphakei hi. Kihazatna, kilemlohna paikhia ni! Ih gam leh ih mite ih it leh tate tute atawm pen tan sawm zosak in degree leh siamna gamh guan ni! Kum 25 nuaisiah sang kahsak hamtang ni!\nHang Cin Hau B.Min.\nPrevious: A omna mun theitakei lecin thungetna tawh na honkhiathei hi ~ Tdkhen\nNext: Malaysia pan Singapore zuanin apai Express Bus khat tuahsia, mi 3 si\nUS, UK, France gam 3 kipawl in Syria gamsung kap huanta


url: =Mother Teresa nipi ciangin misiangtho in ki ciamtehding ~ Thang Khan Lian :: ZOMI DAILY\nposted on 4 September 2016 at 4:33 pm Lomkholna: Biakna, Catholic, News, Thangkhanlian, World\nSept. 3, 2016: Mother Teresa a sih khit (Sept. 5, 1997) kum 19 a phak ding ni khatin a sap lianin Nipini ciangin Vatican ah Mi Siangtho (Saint) zaa kipia-in Mi Siangtho in kiciamteh ta ding hi. Mi Siangtho in Roman Catholic sungah mi khat peuh a kiciamteh theihna dingin Catholic Church in lim takin a gamtatna uh kan pha uh a, na lamdang nih a bawlte bek mi siangtho in kiciamteh a, Mi Siangtho khat mi siangtho hi ci-in a kiciamtehna dingin a sih khit nungun kiciamteh pan a, a kha uh vantung tung khin hi ci-in RC biakna in upna nei hi. Mi siangtho hi ci-in a kiciamteh theihna dingin a gamtatna uh, bishop ukna sunga a teenna mun uh (diocese) lim takin RC ulian ten kan masa uh hi. Mother Teresa mi singtho hi ci-in a kisantheihna dingin RC ulian ten India gam Kolkata khuapi-a a teenna (diocese) mun lim takin kan in encik masa uh hi.\nHih bangin a Mother Teresa’ teenna mun lim takin a kan khit ciangin a nasepnate (project) panin a muhte uh Vatican’s Congregation for the Causes of Saints kici ah teci kimu teng kipuak a, congregation’ experts (siam) kici ten a nuntakna ah genbang lo hi cih a muh ciangun “hangsan takin hoihna, lungsim leh gamtat hoih deihhuaina tawh gamta hi” (“heroic virtues”) ci-in Pope kiangah puak uh hi. Mi siangtho in ciamtehna mi khatin a ngah theihna dingin thungetna tawh mi khat beek a damsak ding kisam masa hi. A damsak pen zong zatui siam ten lim takin veel pha ding uh a, zatui ne loin thungetna tawh kidamsak hi ci-in letmat a thuh ding uh (thukimna suai a kaih ding uh) kisam hi. Mi khat in dam lo khat thungetna tawh a damsak ciangin “Beatification” (hih pen a sih khit ciang un mi khat a damsak manun mi siangtho –“holy person’’ hi ci-in kiciamteh thei pan hi) hi ci-in kiciamteh a, “Beatification” a ngah ciangun mi siangtho (saint) dingin kiteelna tuh dingin a min kipia (candidate) thei pan hi. Beatification pen ‘Saint’ kici ngahtheihna dingin a kalbi (step) haksa pen ahi hi.\n“Siant” dinga kiteelna tuh dingin a min kipia (candidate) khatin a mi’ damask pen zatui om loin kidamsak a, a dam lohna panin dam suakna ngah takpi hi cih siavuante, biakna thu sinna a thei mi leh Pasian thu tampi leh thukpi a thei mite (theologians), bishops leh cardinals tampi in cinapa/nu damna lim takin sit pha ding uh a, zatui loin na lamdang tawh kidamsak a, dam suak takpi hi cih a muh uh leh “Beatification” a ngah theihna dingin thukhenna (decree) nei ding uh a, tua khit ciangin a banah Pope ki-ap hi. Pope in thukimna a piak leh “Beatification” kipia thei pan hi.\nTua khit ciangin a banah “Saint” ci-in mi khat a kipulak theihna dingin na lamdang nih (2nd miracle) a bawl ding uh kisam kik hi. Mi khat “Siant” cih min a kipiak theihna dingin a gamtatna uh a kikanna ah sum tam bei lua, thusim kinak zat lua, gamvai (politics) ah bawlsiatna tampi tuah thei hi ci-in a gensia leh langpang zong tampi om hi. A diakin Mother Teresa’ in cina mi thum damsak hi ci-in official takin kiciamteh a, India gamah a mi damask leh na lamdang bawlte pen phuahtawm thu hi ci-in Hindu kipawlna RSS, VHP leh Bajrang Dal ten nasia takin nolh uh hi.\nMi khat Siant (mi siangtho) ci-in a kiciamteh theihna dingin kum za val bang kivei thei hi. Pope Francis in Orthodox, Oriental Orthodox, Roman Catholic leh Anglican Church ten mi siangtho hi ci-in a ciamtehna dingun a kisam masa “beatifications leh canonisations” kici piak theihna thukham laih in mi 800 “Canonisation leh beatification” in ciamteh in, kum zalom 15 hun lai-a martyr-a sihna tuak khat zong pia hi. Pope John Paul in Pope zaa kum 26 sung a let sungin mi 482 tungah “beatification leh canonisation” na pia hi. “Beatification” za mi khat tungah piakna dingin a gamtatzia uh kanna hun sawtpi bei a, $ 5550,000 ta bang bei den ahih manin nekgukna a tam luat manin Pope Francis in hih banga nekgukna a beina dingin “new financial accountability standards” kici bawlkhia a, a beisa hunin “beatification” ngahsakna ding kanna hunin sum nek guknate laibu nih in kibawlkhia hi. Mother Teresa in “Beatification’’ a ngah theihna dingin kum 20 kiim a gamtatna thu teng lim takin kikan a, sum $112,000 kibeisak hi.\nMOTHER TERESA SIANT BANG DINGA NGAH THEI HIAM?\nMother Teresa in ‘Saint’ min a ngah theihna ding leh Nipini ciangin Vatican khuapi ah Pope Francis’ Holy Year of Mercy hunah a min dawk pen ahih theihna dingin ama’ nuntakna leh a gamtat hoihna leh a mi hehpihna hangin thu-ummi leh thu-ummi lote lungsim a lawng khak man leh Saint zaa ngah theihna ding a kisam na lamdang nih val bawl hi ci-in Mother Teresa in a phuankhiat Missionaries of Charity order, Kolkotta khuapi-a superior-general zaa len Mary Prema Pierick in gen hi. Mother Teresa in minam, biakna leh ngeina tuamtuamte deidan tuam nei loin itna leh hehpihna kikim in a kepna hang hi a, tua ahih manin Hindute, Buddhist-te, Muslim-te, biakna kician a nei lo leh Christiante’ khangthu adingin kigawm khawmin Mi Siangtho (Saint) hi ci-in gen beh hi.\nAhih hangin Mother Teresa gensia leh langpang ten bel Mother Teresa in “Itna tawh nasem/Charity Work” hi’ng a cih hangin biakna dangte Christian dingin mi sum tawh zol a, khuaphawk nawn lo mi si dingte peuh tui sungah phum (baptaih) in, a zato sai-a zatui a zatte quality hoih lo zangin, Haiti gam ama deihna bek tawh a uk (dictator) Jean-Claude Duvalier tung panin huhna sum tampi sangin, American financier Charles Keating maizumsak/mindaisak (disgraced) hi ci uh hi. Pawl khat leuleu in Pasian nasem dingin India gamah hong pai hilo-in a pianna gam Albania ah a pa kithah sakin bawlsiatna thuak ding a lauh manin India ah hong tai hi ci uh hi. India gam-a Hindu ten bel Hindu tampi khem/zol in Christian suaksak hi a, Mi Siangtho hilo-in Evangelist hi ci-in nakpi takin gensia uh a, Indian External Minister Sushma Swaraj zong zing ciangin Vatican pawi ah a kihelna ding nakpi takin dal uh hi. India politiciante a hunkhop zong zing ciangin Mother Teresa “Siant” in a kiciamtehna hun uap dingin kihel ding uh hi.\nZing ciangin St. Peter’s Square, Vatican pawi ah mi 100,000 val kihel dinga, gam tuamtuam 13 panin ulian lubawk diate kihel ding ahih manin Policete huh dingin Rome police ten police 1,000 a cing ding leh huh dingin sawl beh a, tuate lakah anti-terrorism teams kicite zong tampi kihel hi. Hih pawi lian pen tu nitakin kipan dinga, zingciangin Mother Teresa “Mi Siangtho/Siant” in kiciamteh ding hi. Mother Teresa pen 1963 pan tu dong Saint in a kiciamtehte lak panin a 640na hi ding hi. A beisa kum 375 sungin mi 218 bek Saint ci-in na kiciamteh hi.\nSAINT NGAH THEIHNA DING NAM 5:\n1. A sih khit nung uh kum 5 nungin a gamtatna uh kan kipan thei pan a, sawptpi sung a kikantel khit ciangin Saint in ciamtehna (canonised) kipia pan hi. St. Bede pen Saint in a ciamtehna dingin kum 1,164 bei a, ahih hangin Pope Francis in Saint zaa piakna ding a hun tomsak ahih manin Mother Teresa in a sih khit kum 19 phak ma ni khat lianin a sap in ngah ding suak hi.\n2. Saint in mi khat a kiciapteh theihna dingin a gamtatna, a na lamdang bawlte, a teci mit tawh mute genna bishop in lim takin kanna nei dinga, man mah hi a cih leh Saint in a kiciamteh theihna dingin Vatican aa Congregation kiangah a thu muhte puak dinga, Saint dinga teelna min kipia (candidate) nu/pa pen “Pasian nasem/sila” (“Servant of God”) ci-in na kiciamteh hi.\n3. Vatican Congregation in Saint dingin ciapteh huai mah hi a cih leh Pope kiangah tuanu/pa min pia dinga, tuapa/nu in a nuntak sungin “hangsan takin hoihna, lungsim leh gamtat hoih deihhuaina tawh gamta hi” (“heroic virtues”) ci-in kiciamteh dinga amah pen “Venerable” kici ta ding hi.\n4. Beatification in a kiciamteh theihna dingin na lamdang khat a bawlna pen zatui kihel lo dinga, dam suak mah hi cih sitna man a kimuh ding kisam hi. Beatification a ngah theihna dingin tua candidatepa/nu pen a si khin hi dinga, vantung gam tung khin leh eite adingin thungetna hong neihsak theih dingin aanna nei (power of intercession) hi ding a, tua ciangin amah pen thupha ngahnu/pa “Blessed” kici thei ta hi. Martyr-a sihna tuakte pen hih I gen daudau teng kisam loin ‘Beatification’ ngah thei uh hi.\n5. Saint zaa a kipiak (canonisation) theihna dingin tua nu/pa in na lamdang nih a bawl uh kisam a, special hon thungetna a kineih khit ciangin Pope in Latin pau-in thungetna nei dinga, tua khit ciangin Saint dinga min kiteel pen “Saint” hi kici thei ta hi. -The Hindu/The Guardian\nMOTHER TERESA’ KAMMAL HOIH :\n“Mi khempeuh in na lianpi sem thei lo hi. Ahih hangin itna tawh na neu nono kisem thei tek hi.”\n“Itna lah khiat ding pen na thahatna leh na hih theih khempeuh teng tawh na hih dingin ngaihsun kha kei in. Itna kici pen gim ta ing cih hun nei lo a I lahkhiatna leh I hanciamna hi zaw hi. Thu neu nonote ah thuman ding kisin le teh tuate pen na thahat a kipatna ahi hi”.\n“I sih ciangin I degree, I buaih ngahte, I hauhnate, I sep khiat na thupite tawh thu hong kikhen lo ding a, “Ka gil kial lai-in nek ding nong pia a, guaktangin ka om lai in puan nong silh sak a, teenna ding ka neih loh lai-in na inn ah nong tung sak hi” cih tawh thu hong kikhen zaw ding hi”.\nPrevious: Myanmar Embassy, Singapore pan Zika Virus hangin thutangkona ~ ZD\nNext: Malaysia naupang kum 3 khat apa mawtaw hawllaitak suangleng khatin denglum ~ ZD


url: =Ka nu Niang Za Go (1926-1969). Agelh ~ J.M. Ngul Khan Pau - Laibu Saal\nHome > Tun leh Zua Thu > Ka nu Niang Za Go (1926-1969). Agelh ~ J.M. Ngul Khan Pau\nKa nu Niang Za Go (1926-1969). Agelh ~ J.M. Ngul Khan Pau\nAgelh ~ J.M. Ngul Khan Pau\nPhoto : Siapa'te nupa kiteen zawh kum 24 (Dec 19th, 2010) cinna.\nA pianna nu leh pa:\nKa pu min Thang Khaw Suan, Buansing beh hi. Ka pi min Awn Khaw Ciin, Thawmte beh pan hi. Amau sung pan ka nu Niang Za Go, Suangzang khua, Tedim pan kigamla lo ah 1926 kumin piang hi. Ama pianpih sanggamte Huai Khaw Dim, Nem Za Ciin, leh Khai Khaw Gin hi uh a, a vek un hong beisan khinzo uh hi. Ka pu Thang Khaw Suan pianpih sanggamte min Lun Khai, Kham Cin leh Khai Khaw Suan te ahi uh hi. Kawlgam panin Mizogam ah na pem uh hi.\nKum 1940 kum bul lamin Pasian sungah dangtakna nei ahih manin Khristian na suak a, amau innkuanin Jesu Khris upna hangin dawi leh kau biakna nusia uh hi. Kum 1943 in Pastor Siamhnun khut panin baptism na tang hi.\nDecember 12, 1944 kumin Darngawn khua ah Pastor Kaplung khut tung panin ka pa Thuam Za Gin tawh pumkhat suahna na nei uh hi. Tua kitenna ah ka nu lawm Vial Khaw Nem hi a, ka pa lawm Vial Khaw Zam ahi hi. Khristian a suahpih uh a lawmte Khen Dai leh Thang Za Do te'n Darngawn khua dongah na uap uh hi. Tua hun lai-in Pastor khawng Murlen khua ah omlo ahih manin tuiphumna leh kitenna nei nuamte'n siate omna khua ni nih ni thum khe tawh na zuan uh hi. Ka nu leh ka pa pen nu leh pate' gawm hiloin amau mahmah a ki-it ngiat kiteng ahi uh hi. Tua hangin ko a tate'n amau a kitot lam, a kihehsan lam ka mu ngei kei uh hi.\nPasian thu leh la:\nSangkahlo ahih manin Labu leh Lai Siangtho sim theih nadingin a lawmte'n sun ann “Annthawl” tungah A AW B CH cih na gelhsak a, tua panin laisim kisinin ama ading khop labu leh Lai Siangtho na sim thei hi. Ka pa tawh a kitenna uh certificate ah ama khut tawh a min a gelh ka mu ngei hi. Ama la deih ko a tate'n ka theih uh Lusei la nih om a, amasa pen:\nKa nu mizia:\nMi tawh kiho nuamsa in mi tawh kikholh zong siam hi. Aneu a lian hopih in maitai mahmah hi. Minam dei nei loin mite lawmbawl pahpah hi. Nasep thanuam in lokhawh singpuak hahkat hi. Lo lianpipi nei in tawlnga loin nasem a, a ci dam ahih manin nuamsa hi. Ka pa'n hong genna panin, “Na nu in ka nu leh ka sanggamte hong itsak a, maitai takin hong kepsak hi,” ci hi. Amah mi thadim, mi kizen mahmah, kamsiam leh kamnem ahi hi.\nKo a tate'n ka phawk dan uh:\nKo unau sung panin nau tum pen Gin Khan Cing in ka nu uh a sih in neu lua lai ahih manin a mel cih zong thei manlo hi. Ahi zongin pianna nu a ngaihsut simin, “Pasian thu ah ama hihtheih ciangciang a hanciam manin tuni in ko a tate zong Topa mah beel dingin a hanciam innkuante ka hi uh hi,” cih leh “Amah Pasian upna siangtak nei a si ahih manin ni khat ni ciangin Pasian angsungah kimu kik ding cih ka um hi,” ci hi.\nJune 9, 1969:\nKa nu in ka pute ngai mahmah ahih manin ka pu Khai Khaw Gin, pu Suan Eng te in Bungmual panin Tahan ah hong pem khiatsan uh ciang Lamka a ten ding a lungsimah om nawnlo hi. Kei lai theih ding deihna in lenkip hi kei leh ka pa tawh Tahan lamah pem ding na gengen khin uh hi. 1968 kumin amau zong thukhensatna na nei uh a, Topa in cidamna hong piak leh 1969 pawltaak (anlak khit) ciangin inn leh lo zuak in Tahan lam ah pem dingin na kithukim uh hi. Ka neu lai thu theih danin ka papi tate u Ngul Khan Nang leh Tangnuam khua a ka ni uh Dim Za Ning te in niangtui tawh pemlo dingin hong kho uh hi.\nTua ni a kipan ka leitung nuntakna hong kilamdang suak hi. Pianna nu in hong sihsanpah dingin ka gel khakloh manin Zato inn ah a om sungin ka veh kha kei hi. A sihma in hun tomcik sung zangkhawm kha ka hih man un manpha kasa hi. Ka nau Suak Mung tawh i nu’n hong sihsan ahih ciang ci-in khe tawh inn lamah ka ciahpah uh hi. Sausim ka pai khit uh ciangin Ambulance tailai ko kiang hong tunga, hong khawl a, ka nu luang hong kha ding ana hi hi. Tua ambulance tawh ka pai uh a sawt loin Kawllam pute khat zong hong tuanga mawtaw laizangah ka nu puan kikhuh a muhciangin, “Niang Za Go, nang zum lo maw, banghangin ko teng hong tusak a, nang lum na hiam,” ci-in hong kitom hi. Naupang lai ka hih manin lamdangsak leh ka nu taai ahih manin a gilo in ka ngaihsun hi. Ahi zongin ka theih kikkik ciangin amah a ‘kap’ na hi gige mawk hi.\nKa nu damsung kum 43 bek ahih hangin Topa in leitung gimna gam pan hong laksakpah ahih manin ka khualzinna leh thugenna khawngah khatveivei ka ngaih ngeungau hun a om thei hi. A sih dinga hong sapna awnem ka bilkha ah a mangthei kei hi. Topa in nu hoih sung pan hong piansak ka lungdam mahmah a, ama theihna ciangciangah Pasian na beel teitei ahih manin tuni dongin ama vaang leh hong thuhilhna in hong thakhauhsak hi. Tua ahih manin, “Nu aw, nang bang a nu manpha koi ah mu tuan ding ka hi uh hiam? Nong itna, nong khualna tuni dongin ka phawk tawntung uh hi. Kam tawh i kiho theih nawnloh hangin lungsimah kong mangngilh kei uh hi. Sihna gunpi khen lam Sian angsungah dawn bang kituah hun ding ngaklah ung...”\nNi Thupi Rev. Dr. J.M. Ngul Khan Pau Thuluui/Articles Tun leh Zua Thu\nItem Reviewed: Ka nu Niang Za Go (1926-1969). Agelh ~ J.M. Ngul Khan Pau Description: Rating: 5 Reviewed By: Cinpu Zomi


url: =Russia Ngalvanleang Le Helicopter Kaap Vawk Thuak ~ Thu Tatuam (Siyin News)\nRussia Ngalvanleang Le Helicopter Kaap Vawk Thuak\nWednesday, November 25, 2015 Middle East No comments\nSyria ngam le Turkey ngamngii ah aleang Russia SU-24 ngalvanleang khat sia, Turkeyte in nipizawk niniini kaapvawk sak aa, tua ngalvanleang hawlpa azong Helicopter khat sia Syrian kumhpi langpan hiamtoaite kaap sak hi.\nTurkey ngam sia USA, UK, Pyintit, Germany, Canada etc.. taw NATO ci'n ngam 30 ii kipawlna nei aa, NATO le Russia sia Syria tualngal ma pek in zongh aki-el papian hi.\nSyria tualngal sungah sia USA le Europe ngam pawlkhat in Syria kumhpi langpan te huu aa, Russia in Syria kumhpi panpui hi.\nRussia in USA ii panpui hiamtoaite zongh bomb khiat aa, ISIS kici te pawl zongh bomb khiat hi.\nNipizawk niniini in, Turkey ngii sungah atum tha, Russia ngalvanleang sia se, ngii kaantan in kison hi, Turkey ngalvanleangte in kidop natu thu 10 vei son aa, awlmawk ngawl in ci hi. Tuaahikom Turkey te in tua ngalvanleang SU 24 sia kaavawk sak aa, Vanleang hawl 2 sia thi hi.\nTua vanleang hawlpa azong helicopter khat zongh U.S. ii panpui hiamtoaite in kaa vawk sak thua lalai ahikom, Russia president Putin in athusonna ah, "ka nungzang uh pan naam taw hong kiholh hi" ci aa, Kaapvawk thuak ngalvanleang sia in, Syria ngii kaantan in Turkey ngii sungah tum ngawl hi ci vave hi.


url: =Khang Tangthu Nihna 22 | Siantongluan.net\nKhang Tangthu Nihna 22\nKhang Tangthu Nihna 22 |\nTua ciangin Jerusalem-ah a tengte in ama tangin a tapa neupen Ahaziah kumpi-in koih uh hi; bang hang hiam cih leh Arab mite tawh giahphualah hong pai mite in a tapa golzawte khempeuh that khin uh hi. Tua ahih ciangin Judah kumpi Jehoram tapa Ahaziah in uk hi.\nAhaziah in uk ding a kipatin kum sawmlilenih pha a, Jerusalem-ah kum khat sung uk hi. Ama nu min Athaliah hi a, Omri tanu ahi hi.\nAma nu in a sia-a a gamtatna ding lamlak ahih manin amah zong Ahab innkuan dangte gamtat bangin a gamta hi.\nAhab innkuan dangte mah bangin Topa muhna-ah a sia gamta hi; bang hang hiam cih leh a pa sih khit ciangin ama siatna dingah thu lamlakte pen Ahab innkuante ahi uh hi.\nAmah in amaute thugen nangawn zui a, Ramothgilead-ah Syria kumpi Hazael tawh a kido dingin Israel kumpi Ahab tapa Joram tawh a kuan hi. Tua ciangin Syria mite in Joram liamsak uh a,\nSyria kumpi Hazael a do laitakin gal sungah a ngah a liamnate Jezreel-ah a kidamsak dingin a kileh kik hi. Tua ciangin Jezreel-ah Ahab tapa Joram a ci na ahih manin amah a en dingin Judah kumpi Jehoram tapa Ahaziah a hawhsuk hi.\nAhih hangin Joram kiangah a hawhna tawh Ahaziah pukna a tunna ding Pasian sehsa ahi hi. Bang hang hiam cih leh tua lai-ah amah a hawh sungin Ahab innkuan a susia dingin Topa in sathau a nilhsa, Nimshi tapa Jehu tawh a kimu dingin Joram tawh paikhia hi.\nJehu in Ahab innkuan tungah Pasian thukhenna a sepkhiat laitakin Judah uliante leh Ahaziah na a sem, Ahaziah sanggam pasalte tapate tuak a, amah in amaute a that hi.\nAmah in Ahaziah zong a, Samaria-ah a buk laitakin amah kiman a, tua ciangin Jehu kiangah amah kipaipihin kithat hi. Amaute in amah vui uh hi; bang hang hiam cih leh amaute in, "Amah pen a lungsim khempeuh tawh Topa a zong Jehoshafat tupa ahi hi," ci uh hi. Tua ciangin Ahaziah innkuante in kumpi gam a ukzo ding mi khat zong nei nawnlo uh hi.\nTu-in Ahaziah nu Athaliah in a tapa a sihna a theih ciangin amah kipanin Judah sung pan kumpi innkuan khempeuh thatsak hi.\nAhih hangin kumpipa tanu Jehosheba in Ahaziah tapa Joash la a, a kithat ding kumpipa tapate lak panin amah gukhia-in lupna senna inndei sungah amah leh a cingnu a koih hi. Amah pen Ahaziah sanggamnu ahih manin Kumpi Jehoram tanu ahi, siampi Jehoiada zi Jehosheba in tua bangin Athaliah kiang panin amah seel a, tuanu in amah thatkha lo hi.\nTua bangin Athaliah in gamsung a uk laitakin Pasian biakinn sungah bu-in kum guk sung amaute tawh amah a om hi.\nTedim Lai Siangtho / Laibu: Khang Tangthu Nihna 22


url: =US gamsung khualzinna pawlkhat – 19 :: ZOMI DAILY\nUS gamsung khualzinna pawlkhat – 19\nposted on 21 January 2016 at 8:00 am Lomkholna: Article, Awnzapau\nPresidential and Research and Development\n(Flight Test Galleries)\nPresident Franklin D.Roosevelt zat ngei C-54C Sacred Cow, Harry Truman’s VC-118 Independence, Dwight D. Eisenhower’s VC-121E Columbine III kici leh hih President lite zatte lakah mipi theihpih penpen leh zong akicing penpen ahi, President John F Kennedy zat Air Force One VC-137C, adang min tuam khat ah SAM (Special Air Mission) 26000 zong akici Boeing 707 te zong innpi sungah agual agual in na om dimdem aa, asung apua ka en kawikawi uhhi.\nPresident Kennedy Dallas khua sungah November 22, 1963 ni a Dallas, Texas a, akisuamlup lai in a luang hawm pen Air Force One mah tawh Washington DC dong kipuak hi. Vice President Lyndon B. Johnson zong tua vanleng tung mahah President sepna dingin ki-apna leh kiciamna nei hi. A nunung pen President Clinton hun dongin tua vanleng kizang lai hi.\nResearch and Development cihna mun pen tu a museum innpi tawh tai khat bang kigamla a shuttle bus tawh kipai thuah hi. Tua lai ah vanleeng namcin helicopter a kipan van laizang a datsi thunna vanleengte na dongin US gamsung pan ahi zongin mundang gamgdang gampua pan ahi zongin akibawl vanleeng a tuamtuam kimu thei hi. Atam zaw Boeing, Lockheed, Convair, Daughlas, Macdonell, cih akipan company a tuamtuam leh Russia, France leh Canada gam pan a, companyte bawl vive ahihi.\nTua teng khempeuh kawm kawikawi a mun khat ah khawlnga cih luat om lo in a pai zialzial kawmsa a ka et zeuhzeuh bek uh hi napi, ni khat tangcim phialmah hun ka beisak uhhi. A veksek in enkim zo in laibu bang tawh ciamteh tangtang zo leng a ciapteh huai tampitak a om zaw kan lai ding ahihi. Gil zong hong kial simta a, sun an nitak nai 4:00PM khawngin ka ne thei pan uhhi.\nDayton Pan Columbus\nKa khualzinna ding ani akha ka sehsa diudeu uh ahi a, tu nitak in Columbus khua a om Ko Htun leh Donnote nupa kiangah giak ding ka hi uhhi. Nitak nai 8:00PM ciangin Ko Htun te nupa in hong pi uhhi. Dayton leh Columbus tai 78 khawng bek kigamla a nai khat val mialmial sung bek kihawl hi.\nColumbus ka tun uh ciangin Ko Htun kiangah zingciangin zong a tuamin vakman lo kha ding ih hihteh khuapi sung hong paipih phot in ka ci a, khuasung teng tawmvei sung ka kimvel uhhi. Columbus khua pen tua zahin khuapi lo bilbel a Tulsa khua mah tawh kikim dingin ka teh hi. Columbus akicih mah bangin America gam mukhiapa duang leh meel kiseek in a khuasungah lamka bom ah kikoih hi.\nTua zawh ciangin innah ciahsuak nai lo in Sen sai khatah Sen meh a tuamtuam ka vaikhak uh a, jelly fish akipan meh lim vive gilvah phitphet in ka ne uhhi. Donno in sa a cih peuhmah ne nuam lo in aktui leh mehteh mehgah kan bekmah ne hi. Inn ka tun uh ciangin nitak nai 10:00PM mah hong sat pah a, amau nupa in a mau lupna khan hong awn a, ko teng thum mah inh ka bu luh pah lian uhhi.\nPrevious: Itna bucing (Margarete Gawtier) Part 5\nNext: Kanbawza Bank pen “World Finance 100” ah ki hel\nZomi te tungah laikhak ~ P. Lianbawi\nAmerica te President kiteelna ~ Dr. Do Suan Mung\nMihing: A Pukna (Man: His Fall) ~ Rev. Zam Khat Kham\nMinam Kalsuanna-a Akisam Thuguipi (tomno) ~ Pu Zokhai\nMalaysia aom gamdangmi te Election May 9 ni ki patau mahmah\nMipil te’n numei te bangci muh\nGammite a it mahmah kumpipa


url: =China gamgicing galkap te’n North Korea tawh kilemloh laitak thaukap kisinna bawl :: ZOMI DAILY\nposted on 28 November 2017 at 3:23 pm Lomkholna: China, News, Sawltak, World\nSengamgi acing galkap “Chinese Border Defence Troops” te’n abeisa Weedend sungin thaukap kisinna Drill nei uh cih SCMP pan kiza hi. China tepen agamveng ahi North Korea tetawh aki lemmelloh kawmkal ah hihbang in gamgicing galkap te’n thaukap akisin uh ci a, North Korea leh China kizopna lamzikpi “Main Route” aki khakcip khitzawh asawtlo in Drill abawl uh cihi.\nAgeina hileh hihbangin Military Drill pen khuavot mahmah hunsung nanzawhna lahna in akibawlzel cihi. Ahi zongin tutungpen agamveng tetawh buaina kipan litlit in, tuakawmkal ah hihbangin thaukap kisinna Drill abawl uh hidinghi ci’n thusittel Analysts te’n genkhia uhhi.\n78th Army Unit panin galkap honpikhat in Saturday zingsanglam in East of Inner Mongolia sungah Military Drill abawl uhhi ci’n State Media te’nzong pulakkhia uhhi.\nTua Military Exercise pen Zhurihe Military Training Base ii huamsung aom Horqin Grassland ah akibawl hi a, tuahun laitak in khuahunzong votmahmah in Minus 17 Degress Celsius bang aphak laitak hi ci’n PLA Daily Newspaper te’n genkhia uhhi.\nChinese President Xi Jinping zong tukum kipatlam in tua Remote Training Ground tengah paingei ci a, 90th Anniversary of the People’s Liberation Army vaitawh apai cihi.\nHih Military Drill abawlna ah Red Army Unit leh Blue Army Unit kikal akido, akikap takpi bangin kimawl uh a, vanleng tawh thuapite zangin Air Strikes, Electromagnetic interference, aerial reconnaissance cihbangin atuamtuam in kisinna nei uhhi.\nHih Military Exercise ngimna pen khuahun avot mahmah hunsung inzong akigingsa in omden ung cih lahnopna zong hi a, kumsim in abawl zelzel uh ahihi ci’n Military Expert khat ahi Chang Ching in genkhia hi. Amahpen Taipei-base Society for Strategic Studies pan ahihi.\nAhi zongin tukum hih Military Drill akibawlpen Friday ni in Chinese foreign ministry te’n Sino – North Korean Friendship Bridge kici Liaoning Province, Dandong khuasung aom kikawmna lei pi akhakcip khitzawhlian in akibawl ahihi. Sawltak #zomidaily\nPrevious: Pope hong zinna heh huaihiam, lungdam huaihiam?\nNext: Tawhtang akizanglo “keyless car” te gukbaih mahmahzaw kici


url: =Asiangtho suakta leh Thutang Kiteelna (Free and Fair Election) :: ZOMI DAILY\nposted on 24 July 2015 at 8:38 am Lomkholna: BobTuangpi, Myanmar, News\nAsuaktak gamkhat hihna tawh gambup thukhunpi(constitution) ah zuih ding leh sepzia dingdan ding akikhungsa thu om bangin kumli khatvei(gtna:USA),kumnga khatvei(gtna:Myanmar) sial-in gammakai kiteelna om den ding aa, tua bang kiteelna aom sim-in kiteelna pen thuman leh siangtho kiteelna hiding hi. Thumanlo tawh mee(vote) ngahna cihte zanghlo dingin, party khat leh khat kidem ding uh hi. Alel pawlte in lungsim picingtakin azote tutna awn ding uh aa, azote in zongh asiamtawp un mipi deihna(people’s will), mipi kisapna(people’s need) mitsuan(people’s centred/focus) in gamkhantoh nang(national interest) hamciam ding uh hi.\nGambup thukhunpi in a ciangtanzahhun khelvalin kuamah in gam makai semtheilo ding hi. Kidemna ah alelte pawlin gammite leh thukhunpi zahtaknaneitheihna(accepting the result of election) tawh azote pawl tungah gam uknaza pia ding uh hi. Gamukza ngah pawl-in a uk hun sungun gamsungah daihna leh khantohna kilemna aom theih nadingin amau mahmah in thukhun tawh nungta gamtang ding uh ah aa, gammite in zong azuih nading(rule of laws) tawh makaih ding uh hi.\nTua bang gambup kiteelna(general election) ah party khat leh nih bek hilo ding aa, pary tuamtuam tampitak kidemna(multi-party system) hiding hi. Mipi deihna tawh ki-ukna(democracy) gamte ah mipiteel(elected party/representative) te bekin gamukza sem uh hi.\nAhizongin gam tuamtuam(gtna: China) cih bang leuleu-in mipi teelna himah leh party khat bek(one party system) zangh uh aa, akumzui, a uhamzaw(senior) zui-in paisak uh hi. Tua bang kiteelna ah gam makaipi (president&prime minister) ding pen mipi deihlah hiding(popular), zongh pilmahmah ding(qualified) ding cih bangdan tawh makai teel uh ahih manin (meritocracy/ selected&elected) ci-in kalsuan uh hi.\nPrevious: Zingsang tuung ~ Hau Za Cin\nNext: Tulaai Leitung Thuthang Tuamtuam Updates July 23, 2015


url: =Zogam Thaang Mual singkung lopa ganhing te kepsiam huai ~ Zingsol :: ZOMI DAILY\nposted on 8 September 2016 at 10:06 pm UTC+9:30 Lomkholna: News, Zingsol, Zomi\nSep 7: Zogam mun minthang ahi Thuam vum le Thaang mual (Kenedy) mual le akiim a paam teng hoih tak in kepcing ding kisam mahmah hi cih thu “Green Kennedy Group” pan in Secretary, Pa Thang Suan Mung in ZINGSOL hong gen hi.\nAbeisa kum a piang Zogam mencip tuahsiatna lianpi pan in etkak kik ciangin hih a hang tampi lak ah Thang Mual kiim aa singkunglopa te a siatna tawh kizom hi ci hi.\nAbeisa hun lai te ah Sen te in sungkung, gampak te, leisung singgahte cih bang lei theih khempeuh hong lei uh in, tawi khat tul nih tul thum bek hong pia uh hi.\nEi lawptak in kizong kizuak ziahziah hi. Kum tawm no sungin gampak te hong bei ciang tawi khat tul sawm nga tein khat bang in hong lei lai uh hi.\nVansial le Pengpeleek cih bang te zong Japan te hong lei ngei uh hi. Nitha man bek hong kipia hi a, a van man a hong kipia lo ahih lan ka nung phawk hi.\nMinam limlak Ngeisok paak zong a kiphuk lohna ding GKG pan in nasiatak in na hanciam ung. Kum nih khit ciang Kumpi thunei lam Ministry of Forest pan in zong hong kham sak bek tham lo, a kung thak bang hong suan pih uh hi ci hi.\nThaang mual pen Tedim khuapi ii tuinakpi Sialtang tui pen hih pan a hongpai hi a, Kawlzaang a buh lo te zong Thangmual pan a hong luang khia luitui te pan tui ngahna hi a, hih mual le a kiim a pam a om singkung lopa te, ganhing tuamtuam te hoih tak in kepsiamna pen\nZogam le Zomi te nuntakna tung ah thupha thusia tampi hong piang sak thei ding ahi hi.\nPrevious: Kapteel khua-a thupiang hangin tutmun lunggeel ~ Thang Khan Lian\nNext: Christian Hymn te’ tangthu: Ama’n Hong Kha\nDHS (Lahwahkah) Officer te January khabei ah hong paikik tading\nHello…. Lamka – 1 : We Hear You ~ Hau Za Cin


url: =ZOMI NAM PUAN. A Kaikhawm - J. Thang Lian Pau (2002) - Laibu Saal\nHome > Thuluui/Articles > ZOMI NAM PUAN. A Kaikhawm - J. Thang Lian Pau (2002)\nZOMI NAM PUAN. A Kaikhawm - J. Thang Lian Pau (2002)\nZongeina puan tuamtuam.\nZogam leh Kawlgam mun tuamtuam ah khang masa khang lui ten thuzek a, a neih Puan Laisan, Puan Dum leh Tangcing te tuhun ciangin Nungak Tangval te’n ut bangin zang uh hi. Tua tham loin Christian biakna tawh kikal a pawlpi ciat ah nikin puansilh a lamdang theithei kizang ciat hi. Nu leh Pa te leh Pawlpi kem sia te’n a khiatna gen lo hi ding ci-in ngaihsun ka hih manin Zo ngeina puanza thu a kizatna a nuai a bangin kong gelh hi.\nPuan laisan thu:\nPasal puanza hi a, khang masa i pi, i nu, i ni leh i u numei ten ta pasal, tu pasal a neih leh puan laisan khat ciat siamtawh gat sak uh hi. Tangval ciangin nungak kiang a zawllenna ding Papi zawh teh nopna leh dahna a zat ding leh Pasal te sih ciangin sih vuina in kizang hi. Ni dang in misi te “Lang Tung” ahih kei leh “Lang Phei” tawh a kivui te i hi hi. Christian biakna lam a tun ciangin singkuang a kizang hi. Sial go in a tongte a sih uh ciangin “Lang Tung” ahih kei leh “Lang Phei” kimkot ah Puan Laisan tawh kituam hi. Tham loin “Gal aih, sa aih, mimza taangza aih leh ton ciangin Pasalte zat ahi hi. Hi tangthu hangin khang masa ten “Thu zek” nei puan in ciamteh uh hi. Khang masate thuzek “Puan Laisan” zat dan a khiatna i theih ding kisam kasa hi. Puan laisan pen tu hunin mun tuamtuam ah Puanten, banah sabuai phah, pulpit tung leh inndeina ah kizang ahih manin zatdan ih siam ciat ding deihin kong gelh hi.\nPuan Dum thu:\nPuandum design tawh : Model Lia Cing Sian\nNumei puanza hi a ipi, inu, ih ni leh i u numei ten ta numei, sanggam numei a neih uh leh Puandum khat ciat guan uh hi. A nungak uh ciangin nopna, dahna ah zang uh hi. Nidangin nopna dahna ah nungak nik tom teng lingling uh a, Puandum zong zang thei uh hi. A diakdiak in nopna dahna ah nungak lai puandum silhin nik tom tengin kilawm mahmah uh hi. Numei a sih ciangin Puan Dum tawh kituam hi.\nTangcing puan design asilh' Cinpu Zomi(www.cinpuzomi.com) te nupa.\nHih puanza pen khamtung pan a ki gan hi lo hi. Khang masa i pate hun lai-in phu kilakna leh gal dona panin a ngah uh Tangcing puan ahi hi. I phu lakna leh a thah mite Puan hi-in Minam leh agam gen ding hoih lo hi. Phula pa leh gaal that pa asih a kivui ciangin Lang Tung ahih kei leh Lang Phei kimkot ah kituam a, mi kim in kizang hi. Tu hun ciangin kizang nawnlo hi. A zang a om leh a deihna thei ding kisam hi.\n1950 kum in Col. Pu Khen Za Mung in Prome ah II Chin Rifles a uk lai-in Shwedaung khua ah U Sein Maung siamgan siampa tawh kimu in i Tualpuan, i Tedim nik, Tangcing leh Puan gialte gansak hi. Tua ban ah Puan gial (Khe phiau) thu nidang lai a kipan nungakte zat pen ahi hi. Tangval te’n zong zang thei hi. Puan za a kizang ahih zah khatin nik leh puan tenin kizang lo hi. Puan gial (Khe phiau) zong kum 1950 in Col. Pu Khen Za Mung in panin theih ciat ding kisam sa kahih manin “TONGSAN” pan kong pulak khia hi.\n(Source - Tongsan : June 8, 2008)\n-ZOMI te ading in sumleh pai thalehngal siamna te sitlo in\n-ZOMI te te I tangthu te kep cing na ding\n-ZOMI te a it mahmah U CINPU aw Topa'n nasep nabawl na ah hong gual zawh pih henla nang I lungngul na hong gualzawh pih hen!\nCinpu Zomi April 7, 2015 at 2:57 AM\nU Anonymous aw....\nMang Lianzaw Zomi April 22, 2016 at 8:17 AM\nsimnuam mahmah e\nItem Reviewed: ZOMI NAM PUAN. A Kaikhawm - J. Thang Lian Pau (2002) Description: Rating: 5 Reviewed By: Cinpu Zomi


url: =Zomi khangno te leh tuhun ~ T. Sawm Lian :: ZOMI DAILY\nZomi khangno te leh tuhun ~ T. Sawm Lian\nposted on 27 April 2017 at 3:00 am Lomkholna: Article, Sawmlian\nMinam liante khapi tungah kahin, ten a sawm laitakun, ei Zomi naupangte kimawlna ah, “Khapi aw, hong kia, hong kia” cici lai mawk i hih ciangin, tua pen kimawlna hi mah leh, i lungsim puakzia khat hong dawksak hi. Tua ahih manin, hih leitung thu luanzia, pilna, theihna, neihna, gimnate nakpi tak a khanna kawmkal ah i om manin tuate ahih thei, leh a nei thei dingin i lungsim puakzia khat i laih kisam a, tua bang lungsim i neih ciangin naupangte in zong ‘khapi aw hong kia hong kia’ cici nawn lo dingin ka lamen hi. Hih leitung pilna, siamna, neihna, hatna kidemna lakah om i hih manin, mite lakah a hat pen, a siam pen i hi zo kei zongin, a siam lo pen, a hat lo pen i hih loh ding thupi hi.\nTu hun leitung pen ; Computer Age, Space Age, Cibercentric Age etc. cih bangin a tuamtuamin kigen hi. Hih a kigenna sungah bang hun bang hun ahi zongin, khantoh nadinga a kisam pen, hih bang hun hong pian theihna pen khangnote ahi hi. Khangno i cih in kua teng huam ding? Hih dotna pen i dawndan kibang het lo ding hi. Kei dawnna panin khangno i cihte pen ; Henry Ford gendan zulzuiin, “Kum lam hi loin, a kisin nuam mi, a lungsim a naupangsakte,” ahi hi. Amah (Ford) in, “Any one who stops learning is old whether at twenty or eighty. Any one who keeps learning stays young. The greatest thing in life is to keep your mind young”, na ci hi. Tua hi a, ‘khangno i cihte pen a kisin nuam, a theibeh nuamte hi’ cih pen ka sandan hi pah hi.\nKum 1980s panin Globalization cih kammal hong gingkhia a, tua pen, ‘leitung khuata khatr bang lela a omna’ ci leng kikhial lo ding hi. Hih ahang pen leitungah Information Technology nakpi taka a khanna hang ahi hi. Kum 1980 malam khawngin gamdang paite a si ding, a kimu nawn lo ding danin kituat hi. Himah leh, leitung pilna siamnate hong khangin, a diakin Information Technology ah pilna hong khan ciangin nidang a gamdanga omte lai i kikhak ciang kha 3/4 khawng a bei pen, Internet tungtawngin email tawh khak leng minute khat zawng sawt nawn lo hi. Pilna siamna, theihna hong khangto taktak ciangin, leitung pen khuata khat bang hi lel a, a khangto gamte neu tektek hi. Tua banga a khangtoh nadingin mi tampi in ihmu lo leh, ngaihsutna tampi zang uh a, pil nuam leh theihbeh nuamin na naksep mahmah uh hi.\nJesu pianzawh kum tul khat zakua sawm kua leh kua kiim, tan 6/7 ka sim laiin, leitungah computer, mobile phone, internet etc. a om lam ka tam thei kei hi. T.V om cih bel kithei a, sawt loin kimu pah bilbel hi. Kum 2001 ciangin tan 8 sin nading ka khua vuah om lo ahih manin Champhai ah ka pai a, tua panin computer bang ka mu pan hi. Ka ngaihsut kik ciang, tua hun lai leh tu hun kikal a leitung khantoh dan : pilna, siamna, theihna a khandan, Champhai ka om cil a mobile phone om hi cih zong ka theih loh pen, tuin mi kiho theihna bek zong deih lo, la ngaih theihna, man lak theihna, email khak theihna cih bang kideih sawnsawn lai hi.\nKeima tangthu hong kipholak khia muan ka hi kei a, leitung khantohzia ka gen nopna ahi hi. Hih kum 10 sung a leitung kilamdanzia ka ngahsut ciangin, tu zawh kum 10 ciangin leitung bangci bangin hong om ding a, bangci bangin tua khantohna nawk ding cih ka ngaihsut ciangin khatveivei ka lungkham hun bang om zel hi. Tu a kum 25 nuai lamte bang a tamzaw keimah bang a, kum 2000 malama computer vai a tam theih mel lo tampi a om ding ka lamen a, ahi zongin tuin a thei bek hi lo, a nei, a siam zong tampi tak mah om ding hi.\nLeitung khantohna nasia mahmah a, i gensa mah bangin leitung pen khuata khat mah bangta hi. A khangto gamte neusemsem hi. Gentehna in, Laitai leh Taangko te pen Mizogam pan kikhen hi napi gamdanga om Zomiten na sim masa zaw zel uh hi. Ahangin, lai khensak dinga leikhetna ah i puak theih ciangin, internet tungtawnin kikhakkhia ziau a, tua minute mahin gamdanga omte in na sim ziau thei uh hi. Tua hi a, gam danga omte in a sim khit zawh kal 2/3 bang ciangin, a sim baih pawlin zong kisim pan zel hi. Ka gennop bang hiam cih leh, tuate ahang pen leitung khantohna hang ahi hi.\nLeitung khantohna pen a zuanin zuan a, tu hun ciangin mobile sunga koih ding Lai Siangtho zong Zomiten kinei ta hi. Khual i zin ciang a van a giksak mahmah Lai Siangho leh Labu i puak zelte pen sawt loin, puak kul nawn loin, eima mobile pan ki-en ziauziau lel ding hi. Hih mobile sung a Lai Siangtho koih theih pen hoih mahmah a, Mikang kam leh Kawl kam in zong om hi.\nKumpi ten zong leitung khantohna tawh kizuiin hih tulai Information Technology te a manpha a zat ding hong ngaihsun ta uh hi. India kumpi in tua dingin programme lianpi khat bawl a, ‘National e-Governance Plant’ (NeGP) ci hi. Tua tungtawnin mipi te’n man tawmcik liauin kumpi pan information lakhia thei ding uh a, mipite phattuam nading nasep (service) ahi hi. Tua bangin, cidamna lam (e-health), laisimna lam (e- education) etc. cih bangin gam khangto ten na nei uh hi. Tulai ciang mi’n sang a kah nop leh sang hoihna, scholarship leh huhna tuamtuam omnate internet tungtawnin zong ziahziah ta uh hi.\nHih bang khantohna na kawmkalah Zomite khangnote zong kisin a, theih i sawm a, siam i sawm kisam hi. I ut a i ut kei zongin, hih pilna siamna, theihna, neihnate in hong nawk veve ding hi. Mimandang te’n pilna siamna zongin, a pil pen, a siam pen hih sawma a kalsuan laiun, i tut maimai leh, sawt loin tua te’n hong nengcip ding a, i thoh zawh nawn loh hun hong tun ding lauhuai hi.\nNu leh pa neihsa teng tawh nuamsa-in, eimah a dinkhiat i sawm kei leh, i nu leh pa, i muan i suante hong bei leh bang lawh mawk ding? I nu leh pa a nei zaw deuh ahih leh zong, tuate hong pahtah theih laiin hanciamin, i mimal, i pawlpi, i minam leh i gam adinga suan leh muan tak hi thei dingin kisin kisam hi. I lungsim sangsakin, ‘mite hih theih bang hih thei hi ing’ cih lungtang tawh tulai leitung khantohna tawh kituaka i sep ding deihhuai hi. T. Sawm Lian 8.4.2010 (Taangko Editor, Sianu Awi Ngaih Lun in article gelh dinga hong cialna tungtawna ka gelh hi. April 2010 Taangko.)\nPrevious: Thai ah Kawlgammi nasemkhat nasepna Boss pa’n thautawh kap\nNext: Christian Hymn te’ tangthu: Zeisu In Hong Kem Hiam?\nAzaii leh Atoii Lungsim ~ Pu Zokhai\nChin State, Paletwa kikapna hangin India gamsung ah galtai mi 1400 bang phata\nAdoniram Judson upna laigil ~ Pau Do Lian


url: =Amos 2 | Siantongluan\nTopa in hih bangin ci hi: Moab mite thumvei a khialh khit, a liveina hangin pelloin amaute gim ka pia ding hi. Bang hang hiam cih leh leiseek cianna-ah a kizang leikanga zat dingin Edom kumpipa guhte a hal uh hi.\nTua ahih ciangin Moab gamsung khempeuh ka kangtumsak ding a, Kerioth khuapi munmuanhuai teng a kangtum ding hi. Galkapte otna leh peengkul kitumna lak, galkidona gamlum sungah Moab mite si ding uh hi.\nTuate lakah Moab gam ukte ka sisak ding a, a uliante ka that ding hi.\nTopa in hih bangin ci hi: Judah mite thumvei a khialh khit, a liveina hangin pelloin amaute gim ka pia ding hi. Bang hang hiam cih leh amaute in ka thukhamte nialin ka thuhilhnate zuilo uh hi. A pu a pate un a na biaksa pasian manlote mah in amaute lam pialsak uh hi.\nTua ahih ciangin Judah gamsung teng ka kangtumsak ding a, Jerusalem munmuanhuai teng a kangtum ding hi.\nTopa in hih bangin ci hi: Israel mite thumvei a khialh khit, a liveina hangin pelloin amaute gim ka pia ding hi. Bang hang hiam cih leh amaute in leiba a loh zawhloh man bekun midik kimlai zuak uh a, khedap bu khat man a loh zawhloh man bekun mi cimawhte sila-in a zuak uh hi.\nAmaute in mizawngte lutang leivui lakah tuancil uh a, keima min siangtho a ninsak dingin biakinn-a numei paktatte kiangah tangvalte leh papite a pai uh hi.\nBiakna tau gei khempeuhah amaute lum uh a, sum leitawina hangin a puan kepsakte uh a phah uh hi. Amaute in a Pasian uh biakinn sungah leibate kiang pan a laksak uh leenggahzu a dawn uh hi.\nAhi zongin amaute ka khualna hangin taamtak sing bangin a sang mahmah, tawsaw kung bangin a khauhtuak mahmah Amor mite amau-a dingin ka suksiatsak a, a dawn pana kipan a zung dongin ka sukmaisak hi.\nNo ka mihingte, Egypt gam pek panin hong paikhiatpihin, gamlakah kum sawmli sung kong makaih a, note-a dingin Amor mite gam kong pia hi.\nNa tapate uh pawlkhat kamsang dingin ka teel a, na tangvalte uh pawlkhat Nazir mi dingin ka teel hi. Israel aw, tu-a ka gen bangmah hilo ahi hiam, Topa in kong ci khin hi.\nAhi zongin note in Nazir mite leenggahzu na dawnsak uh a, kamsangte in ka thu a genlohna dingun thu na pia uh hi.\nTu-in buhlomte in a pua bawngleeng a netcipsuk bangin note na omna mun uhah kong nengcipsuk ding hi.\nA tai hatte nangawn suakta zolo ding a, a thahatte a hatna bei ding a, galhangte in amau nuntakna hu zolo ding uh hi.\nThaltawite nangawn in do zolo ding a, a tai hatte nangawn kisuahtak zolo ding a, sakol tung tuangte nangawn in a nuntakna suahtak zolo ding hi.\nTua ni ciangin galhang pente nangawn taimang ding uh hi, Topa in ci hi.


url: =US, Colorado State sungah Police Officer khat kikaplum, akapte kimanzo nailo :: ZOMI DAILY\nposted on 26 January 2018 at 12:08 am UTC+9:30 Lomkholna: News, Sawltak, USA, World\nUSA, Colorado State sung aom Adams County ah Police Officer khat thautawh kikaplum cih Fox News pan kiza hi. Wednesday nitaklam in Thornton ah akikaplum hi a, Police te’n akaplum te azonsan laitak ahihi.\nLaw Enforcement Sources te genkhiatna ah thaukapte lakah muanmawh Suspect athumna pen kimankhin ci a, adang mi 2 tepen aki nakzonsan mahmah laitak ci uhhi.\nColorado Police Officers Foundation te’n tua akikaplum Deputy pen Thursday zingsanglam in pulakkhia uh a, tuapa pen kum 32 aphakhin Heath Gumm kici hi.\nHeath Gumm pen zi leh innkuan aneikhin ahih manin, anutsiat a innkuanpih te huhna apianuam aomleh ci’n Donation Webpage zong ki bawlsakkhin hi.\nPolice te genna ah hih thaukikapna akitheih ciangin kidelhpah a, ahi zongin aphual katun uhciangin tua Police Officer akaplum tepen taikhia vingveng uh cihi.\nTua kuamsungteng hoihtak akizon kawikawi ciangin muanmawh Suspect Description tawh akibang pasal khat kimukhia hi ci’n Police te’n genbeh hi.\nPolice Spokeswoman khatin agenna ah tua thautawipa in Police Officer tawh aki nialkhit ciangin handgun thautawh Officer kapin taikhia hi ci’n genkhia hi. Tua Police Officer pen a awm kapkha in, amahpen khetawh taivingveng cihi.\nSWAT Team te’n tua mikaplum te zonsanlai uh a, vanleng Airborne Drone te zangin tua kuamsungteng nakzon mahmah uhhi.\nAdams County Sheriff’s Office inzong thau kikapzawh asawtlo in Twitter tungah Officer khat si hi, 88th leh Dawston Street te panin naki hemkhia un ci’n gelhkhia uhhi. Thautawite pen kimanzo nailo ahih manin, kidawm un ci’n mipi te zaksakna nei uhhi.\nKhuasung vengsung mipi pawlkhat te genna ah hih thaukikapna buaina apiankhit ciangin khuasung pen Security khauhmahmah hi. Officers te Rifle thautawi in kileh ziahziah uh a, Deputy khatin kidawm un, thautawi hongki muhkhakleh Rifle tawh ngimsa in hongki koih hi ci’n genkhia cihi.\nMore: USA, Denver khuapualam ah thau kikap, Police Officer khat si, adang mi 6 liam\nNungdiak khakhatzong acingnailo inzong Colorado, Douglas County sungah thaukikapna piangin Deputy khatmah kikaplum a, adangzong mi tampi liam ngeikhin uhhi. Sawltak #zomidaily\nPrevious: Tai nih a pai Zomi numeite ~ Hang Khan Lian\nNext: 2 veina kasuahtaak’ Oprasi ~ Lengtong Pauno\nMi 200 val atuang vanlengkhat aki Hijack sawmlaitak Passenger khatin honkhia ~ ZD


url: =US President thak leh akhutma thuthang te :: ZOMI DAILY\nposted on 25 January 2021 at 8:04 pm Lomkholna: News, TedimPost, USA, World\nUSA President Joe Biden hong kah phet a zum kah masak ni-in thupiak 17 minkui pah a, tuate lakah gambup mipi nuntakna a kilamdangsak zo thu pawlkhat kihel hi.\n1. Keystone XL Pipeline Project Dinkhawl Vai:\nPresident Trump hun sungin leitung pian zawh datsi leh diesel a tawm man penpen dinmun ah kia suk hi, ci-in kiciamteh hi. Mailam hunsaupi ah zong USA pen namgimtui tawh kisai a buai lohna ding leh tam a mat luat lohna ding ngimna tawh Canada gam tawnin tai 1180 a sau pipeline tuizawlpi tawh nisimin pipa 830,000 bang a laklut theihna ding nasep a kisem laitak pen Pu Biden in dinkhawlsak hi.\nPresident thak Joe Biden zum a kah phetin hih pipeline tawh namgim tui lakna nasep dinkhawl pah dingin thupia ahih manin President thak neih phet leh nasep neilo mipi tul tampi nasep nei lo om pah lian a, sum billion tampi a beinasa nasepna ah mawksup bek tham loin steel kizangte zong a mawkna suak hi, ci uh hi.\nHih gas lakna pipeline pen Environmentalist kici kim leh pam siat ding a lunghimawh mite kim leh pam siat ding a khualna uh hangin nakpi takin na khaktan ngei uh hi. Tu-in Trump nasep khempeuh phial a dinkhawlsak nuam Pu Biden in sum tampi bei laklawh khin hi mah ta leh dinkhawl dingin thupia ta ahi hi. Ahuampi in US Election hun pan kipan tuni ciang 30 cent kim datsi/diesel (Gas) man khang hi, ci uh hi.\n2. Suakta Takin Nauphiat Theihna:\nNauphiatna tawh kisai-in President Trump in Lai Siangtho gen bangin nasem hi. President Joe Biden in ahih leh mihing suahtakna leh deihteel theihna bulphuh zaw ahih manin suakta tak nauphiat ziahziah ding bek tham loin a kisam bangin mipi tung pan siah kipia sumte tua nauphiatna dingin zang ziahziah thei ding, ci-in thukimna minkui khin hi.\nHih thu hangin President ni khat a sep kipat ni-in US gambup a om Catholic Bishop Kipawlna panin Pu Biden’ nasepna pen Pasian’ deihna tawh kituak lo, mihingte siatna khukpi sung hong tunpih ding, ci-in mawhpaih uh hi.\nUSA gamsung bekbek ah 1973 kum nauphiat theih ding kumpi in phalna a piak a kipanin 2018 kikal kum 45 sung tengin naungek 61.8 million (61,800,000) in sihna thuak uh hi, ciin American Life League te in gen uh hi. Leitungbup ah beisa kum 50 sungin nu gilsung a om naungek 1.5 billion (1,500,000,000) te in ni mu lo kha mu kha loin anu leh kumpite thukimna tawh siavuan siamahte’ thahna thuak uh hi, ci-in The Life Institute te in gen uh hi.\nUS gambup Catholic Bishop te lunghihmawh bangin naungek tampi in nu gil sung pan pian khuan ngah loin thahna a thuak ding uh dah huai mahmah takpi hi. A kaikhawm: Tedim Post Tanute\nPrevious: Pu Biden impeachment tawh thu kibawl kik\nNext: Tedim ICU Building apna kinei


url: =Malaysia gamsung ah IS tawh akizom mi 3 kiman leuleu ~ ZD :: ZOMI DAILY\nposted on 31 January 2017 at 10:02 pm Lomkholna: Malaysia, News, Sawltak, World\nMalaysia gamsung ah IS migilo tetawh akizom mi 3 kiman leuleu cih theSun pan kiza hi. Tua akiman te lakah mi 2 pen Security Guards nasep asem ahihi. Security Guard khatpa ii nasepna pen Airport Security Company tetawh asem cihi.\nHih Security Guard asemte pen “Federal Special Branch’s counter-terrorism unit” cihte in Friday ni in Kuantan ah amat uh hi a, Air Gun leh Shotgun kici thau namnih zongtawh mankhawm uhhi.\nTuni Malaysia Inspector-General of Police Tan Sri Khalid Abu Bakar kici ulianpa in genkhiatna ah akimante lakpan in Security Guard asem khatpa pen Malaysia Airports Berhad (MAB) te kiangah asem cihi. Kum 37 phakhinta a, amahpen Indonesia gammi hi in, Malaysia gamsung ah PR (Permanent Residence) Status tawh aom cihi.\nHihpa pen 2013 kum in Turkey gamah vanzin a, Syria gamsung aom IS sungah makai khattawh kizom uh cihi. Tua akizoppih IS makaipa zong Malaysia gammi mah hi a, Syria gamsung ah aomcip ahihi.\nHihpa pen Syria gamlam zuanin azi tawh azinkhiatsawm hi a, azinkhiatma in kumpi thunei te’n amankhia uh ahihi.\nNung Friday ni mahin adang Security Guard khatzong kiman a, tuapapen kum 38 phakhin cihi. Amahpen Private Company khat ahi Security Guard nasep asemmah ahihi. Hihpa zong Syria gam zuanin azinkhiatsawm mah hi a, Syria gamsung aom Malaysia galkap tetawh aki thuahsawm ahihi.\nAdangkhat akimanpa pen nasep kician neilianlo a, amahpen nung Sunday ni in akiman ahihi. Amahzong IS Member khatmah hi a, abeisa hunsung ahzong Negri Sembilan Mufti Department te kiangah Bomb Threat lauthawngsakna abawlngei khinkhat cihi.\nHihpa akimatma ninih akisap hunlai in Facebook tungah lai gelhkhia a, muntuamtuam ah Bomb ka puakkhamsakding cih vauna lai honkhat gelhkhia cihi.\nHih mi 3 tepen “anti-terrorism laws” thukhuntawh kizui in akiman hi a, amau ii gamtatna te kumpi thunei te’n dotcianna leh kancianna neilaiding uh cih kiza hi. ZD Sawltak #zomidaily\nPrevious: Bangladesh gamsung aom Rohingya Refugee te aomna uh kituahsak ~ ZD\nNext: Nigeria gammi zi 86 nei in zihau in aminthang mahmahpa sita ~ ZD


url: =Bangladesh gamsung ah Bomb puakkham, mi 6 liam :: ZOMI DAILY\nposted on 6 December 2015 at 6:59 pm Lomkholna: News, Sawltak, World\nBangladesh gamsung ah Saturday ni in Hindu biakna te aki khoptuah laitak un Bomb puakkham ahih manin mi 6 liam a, tualak ah mi 3 pen limliam phadiak cih Reuters News pan kiza hi.\nBangladesh khuapi Dhaka pan tai 260 Miles agamlatna leilulam aom Dinajpur District ah thupiang hi a, “Rushmela” cih biakna pawi Religious Ceremony abawl laitak in mi 100 val aki kaihkhopna munpan Bomb apuakkham ahihi.\nHihlai mun ah nungkhasung inzong Italian Doctor khat thau tawh ki kapliam ngeikhin hi.\nHih Hindu Temple kem makaipa kiangah biakinn huangsung mipi kaikhawm kei in ci’n khamna kipia himah taleh pawi abawl veve ciangin Bomb akitam ahihi ci’n Kahalur Police Station pan Officer khatin genkhia hi.\nHih buaina hangin aki ummawh mi 5 kimankhin a, tuate thusitna neiding uhhi.\nMuslim atamzaw ateenna Bangladesh gamsung ah Hindu biakpiakna pawi akibawl laitak Bomb akisiah omngei khollo a, ahi zongin khuahun hongsia tektek ahih manin buaina tuamtuam hongpiangta hi. ZD Sawltak #zomidaily\nPrevious: General Than Shwe leh Suu Kyi kimu\nNext: Mom Lai Lungzuan – 1


url: =Ka sungthu kiukhat (2) ~ Deih Tung :: ZOMI DAILY\nposted on 7 April 2015 at 1:35 am Lomkholna: Article, Deihtung\nKa lawm te tawh video ka et lai tak a hizong, pawi sung ah a hi zong in nong muh ciang ka kiang ah nong pai a, ka lawm te om pi pi ka kiang ah nong tu hi. Ka lawm te in nang hong hua mah mah ding uh cih pen nang zong na thei a, ken zong ka thei hi. Kei tawh a kisai thu a hih nak leh maizum na na nei kei a, khat vei vei ciang in mihai na bang hi. Na lai pil na sang mah mah a, mi dang te muh na ah mizah tak mah mah khat a hi kim lai kei tawh ih om ciang nau pangna bang lel mawk hi. Ke’n ka hih leh ka zi ding te pen sang siamah hi lo lim lim ding, sangsia mah cih pen thu hilh, thu sai bek thei uh hi. Sangsia mah lim lim zi in ka deih kei hi ka ci a, nang na neu tung pan in sangsia mah a ut mah mah kim lai sangsia mah na sem nuam nawn kei hi. Hih bang in na om man inzong midang te in mihai tawh ki bang hongsa uh hi.\nKhualzin in a gam la ah ka om ciang ni sim phial in lai nong khak nuam a, a hi zong in nong laikhak te sim lo ding ka hih lam thei na hih manin kha khat in khat vei ta bek nong khak hi. Na lai gelh te hoih ka sa a, lai pil leh a thu siam khat na hih lam kong thei hi. Nong lai khak khem peuh hong thuk ning ci leng hih leitung ah laigelhsiam pen ka suak ta ding hi. Banghang hiam cih leh laitam gelh lua in lai gelh ka siam zo tanghial ding hi.\nNang pen na meel hoih a, midang tam pi in zong hong ngai hi. Ka lawm te in nang thu hong dong dong uh a, na meel hong na hong gen gun uh hi. Na pil na leh na thu siam na in mi te et teh taak ding na hi a, nu mei hoih khat na hih lam mi te ciap teh taak na hi hi. Hih lei tung ah lawm bang zah ngai khin na hiam? cih ka thei kei a, kei nong ngaih lam ka thei hi.\nNang pen mihau te in hoih hongsa uh a, hong ngai tam pi om cih ka thei hi. Mo ding in hong ki dong om ngei khin cih ka za hi. A hi zong in nang kong dot ciang in lah nang’ kei nong im hi. Na lung sim ah bang om cih pen mi kim inthei na pi, pawl khat in na ngaih theih theih na ding in phone hoih no no, van man pha tam pi hong lei sak zong tam pi om cih ka thei hi. A hi zong khat vei sang inn ah ka bawlpen khat nong kawm pen nong pia nawn kei a, tua bawlpen pen hoih tak in na kep lam ka thei hi. Mi dang te bang in sum nei lo ka hih man in phone hoih no no kong lei sak zo kei a, diary bu khat hong leisak in ci a nongnget lai in zong a tawmman mah mah khat bek kong lei sak zo hi.\nMidang te in a hoih no no hong lei sak uh tam mah mah cih ka thei a,a hizong in ke’n kong lei sak pen hoih tak in na kep lam ka thei hi. Khat vei Shopping ih pai leh nang a ding puan khat kong lei sak sawm a, a hi zong in na ut kei a, na heh hi. Kei kong nget loh pi a, nong piak sawmpen kong ngaih nawn loh na ding a van khat hong lei sak sawm na hi ci in na khasia a, na khitui a luang hi. Tua bang ahih zaw zen leh cih na tawh kong lei sak kei a, nitak an nekhawm in ih ciah hi.\nKhuasung ah ka pai ciang ka siksakol ka zang a, nang na motor cycle uh a zang thei hi na pi na siksakol mah uh na zang hi. Kei tawh siksakol sik ki dem ni nong ci a, khat vei KamHau tual pi ah ih ki dem lai ka phawk hi. Kei sang in nakpi in a gimzaw ding in na sik a, a den ciang gim lua in ke’n kong teen ding na ut man a hihi.\nKhat veivei ciang zan tha pai in ka lupsuk pan ki pan zingsang ka thawh dong ka mangsung ah nang tawh ka ki thuah den hi. Mang ka man den a, ahi zong in tua zah a mang a sau ka man ngei kei hi. Zan tha pai a mang ka mat pen lam dang kasa a, mang khiat siam te ka dot leh na lawm ngaih nu in hong phawk lua cih na hi hong ci uh hi.\nMidang pawl khat, nungak dang te meel hoih ka sa thei mah mah kei a, nang tawh ki bang zaw deuh te mukha leng ka nuam tuam hi. A hi zong intua te pen nang dan in hoih lo uh hi. Na taltung ah nasam pen samkilh neu khat tawh na kilh se se a, tua in ka mitkha ah hong luai den hi. Tua sam kilh neu in na sam na kilh liklek se na in nang pen a siangtho, aki cian na hih na hong ki lang sak semsem hi.\nTom no khat sung khual ka zin ciang nang zong khua ah na om nuam kei a, khual na zin nuam hi. A taktak in cileng nang pen sum ki sam a, sum zong ding a khual zin nuam na hi kei a, na lungleng a daih na ding a ci bek na hihi. Khua ah kei ka om loh sung pen nang guak in na om nop loh lam ka thei hi. Ih vak khop nate, ih ki thuah na te na mitkha ah mang theilo ding a, ke’n zong ka mumang sung na ngawn ah ka mang ngilh kei hi.\nKhual ka zin khit deuh in ka inn uh ah ka nu te nasep na na huh te, ka nu leh ka pa in zong hong gen sawn uh a, khua pih pawl khat te bang in nang pen a hai hong ci mai ta uh hi. Pasal nei nai lah hi lo, a pasal dan a a ngaih sun keei hi ven cin ci in mite in nang pen hong zah ko uh hi.A hi zong in nang pen na lungsim hoih a, midang te tung ah na thu khual hi. Khualzin na pan in khua kong ciahkik ciang khua pan in ka ciah ding a ngak ngak na hih lam ka thei hi.Bang hang hiam cih leh na lungleng lua in na na gawng hi.\nMidang te a ding in deihsak na na nei a, mi heh pih theih na lung sim na nei hi. Na meel hoih lai, thu siam lai, mi heh pih siam lai nungak khat pen kua in hoih sa lo in om ding hiam? Na pai na khem peuh ah na gimnam tui vau vau a, na minthan na in mun khem peuh ah ki za vangvang hi. Mun khat ah nang tawh ka pai khop ciang ka maizum kei a, nang zong na mai zum kei hi. Bang hang hiam cih leh nang bang a meel hoih khat tawh ka pai khop pen kei a ding in vang ka nei tuam hi.\nKhua sung ah laisim thei lo te nitaksim in lai na hilh na te zong ka thei a, nang pen sangsia mah a ut mah mah na hih lam kong theih beh semsem hi. A hi zong in nang’ pen tom no khat sung bek khua pih tui pih te in lai a theih na ding uh deih na tawh tawm khat sung bek hi na ci a nong khem hi.Khua sung ah puteek piteek te kiang ah na pai zelzel a, a ki sap sap uh na huh hi. Mi ci mawh na theih a om nak leh na om khong thei kei a, ui meikang na bang liang hi. Thu na thei a, na pil hi. Na hai na nam khat bekbek a om hi tua in bang hiam cih leh lawm ngaih na lam ah nang zah a, a hai om lo ding hi cih mi khem peuh in thei hi. (Zolai khantoh na ding deih na leh Zomi Khangno te in laisim na lawp na ding uh deih na tawh nungak leh tangval thu kong gelh hi ) Deih Tung\nPrevious: Japan Company minthang Suzuki te’n Kawlgam ah Factory khat lambehding\nNext: Tulaai Leitung Thuthang Tuamtuam Updates April 6, 2015


url: =Zomite Pilvangna le Lametna tawh Kalsuan Hun ta\nDaw Aung San Suu Kyi in a thugenna peuh ah Kawlgam kalsuan zia a gen ciang in “pilvanna leh lametna” tawh Kawlgam kalsuan zia lungngai ding in leitung gam tuamtuamte tung ah vaikhak hi. Tua bang mah in Zomite in zong pilvanna leh lametna lianpi tawh Kawlgam khuahun hoih laitak hun i zat siam ding kisam hi. Mimal hi in kipawlna hita leh tuhun laitak in suakta leh lametna tawh nasem in Zomite khantoh na ding leh kiukna hoih zawk na ding hanciam leng deih huai hi. A diakdiak in mimal tawh kisai a nei a lam Zomite in zong sumbawl hun laitak ahihi.\nKawlgam a hoih tohtoh leh gamdang panin “investment” tampi hong lut ding ahihmanin na sumte uh a meet ding in khah khia un. Ahizongin na neih khempeuh uh meet bawl sawm pah loin pilvang takin summeet bawl ding kisam hi. Zogam leh Zomi puah nuam dingte in zong tuhun laitak mah in huhna leh kizonpih ding kipawlna gamsung hita leh gampua lam pan hita a zon hun laitak leh a nasep kipat hun hita hi.\nNung in Chin State class X result hong suak in Tedim gam ah pass percentage hoihpen a, ahizongin tua pen 20% val deuh khong bek hi. Bangciang in 100% pass percentage tung ding i hi hiam, ki gen thei kei mah leh, lametna tawh education lam zong nakpi takin nasep ding tampi omlai hi. Education loin gamkhangto leh minam khangto i suak ngei kei ding hi. Khangnote lakah 20% bek in Class X pass ahih mah un, 80% bang pen lungkia leh thanem in om cihna ahihi. Kuate’n hih 80% teng thapia in i hanthawn ding hiam? Bang sem in bang bawl le hang lametna pia thei ding i hi hiam, ngahsut hun ta hi.\nKawlgam sung galkap ukna sung ah Zomi sung ah zong kilamdanna tampi hong piang hi. Tuate lak ah khat in “economic disparity” ahihi. Cihnopna ah, sum leh pai zonna leh, nei leh lam ah Zomi tektek pen a hau mahmah leh a zong mahmah kiom a, tuagel i nuntakzia tampi in kilamdang khin a, a lametna uh leh deihna uh zong tampi in kilamdang khin hi. Bangci leng hih “kikhaih luatna” neusak/beisak thei ding i hi hiam cih zong “issue” khat hong suakta ding a, tua manin Kawlgam hun hoih leh hun pha leh kiukna hong hoih semsem leh a nei a lamte in Zomite leh Zogam sung mahmah ah “economic opportunity” midangte a ding zong i bawlsak kisam hi. Cihnopna ah sep a pia thei sumbawlna (employment generating investment/business) tampi i kisam hi.\nTua ding in Zogam sung mahmah sum zonna nam tuamtuam a om kisam a, tua munte ah Zomi khangnote nasepna piak ding leh sinsak ding i tavuan in ngaihsun ni. Suu Kyi in pilna siamna lo tawh sum-le-pai khantohna pen bangmah a hih loh zia tel mahmah a, investment sang in pilna sinna leh “democratic institutions” te ah hong huh un ci-in British House of Commons ah thum hi.\nTua mah bang in Zomite in zong i kipawlnate zong ettel kisamta a, democratic institution bangteng nei a, bang zah kisam lai cihte pan in, kiukna leh nuntakna hoihzaw leh democratic values pen i sinthak ding kisam hi. Galkap ukna sung ah khangkhiate in zong i gamtatna leh vaihawmna te sittel kik in i theihloh kal in i deihloh socialism leh dictatorial kiuk zia leh vaihawm zia tampi i kawm khakte nusia in, paikhia ni. Kum khat, kum nih sung bek in Zomi sung zong hong democratic pah samlo ding a, ahizongin a lampi maan i tot ding kisam phot ni. I hat pah in, i siam pah nai kei zong in a lampi dik in maan sak lehang khangthakte in hong zomto thei in,hong dawn pah thei ding uhi.\nGampua ah a om Zomite in zong Zogam sung a om u-le-naute lametna leh deihsakna pia ni. A hoihlo lamte leh a piangtheilo thute gengenlo in, a piangthei ding thu hoih kikum in mailam kalsuan ding deihsakna pia ni. Sum tampi na khak sangin tawldam huai zaw kha ding hi. I Topa Jesu hong hilh leh hong piaksa “lametna” khahsuah loin, tulaitak kiukna hoih laitak khaksuahlo in kalsuan ni. Tun i khahsuah leh khang bangzah nungin hih bang “lametna kong” hong ki hon ding ngak kik leuleu ngai kha ding hi.\nBy: Carey Suante